Bangunan Diinspirasikan Oleh Anai-Anai Ini Sejuk Dengan Sendirinya - Eastgate Center

Semua sedar bahawa Afrika adalah sebuah benua yang sangat panas cuacanya. Salah sebuah negara yang terletak di benua tersebut adalah Zimbabwe. Di negara ini, terdapat sebuah bangunan yang mempunyai keupayaan untuk menyejukkan dalamannya sendiri tanpa menggunakan penghawa dingin. Walaupun kedengaran tidak masuk akal, namun itulah kenyataannya. Teruskan membaca untuk mengetahui lebih lanjut tentang bangunan ini.

Pada tahun 1991, seorang arkitek bernama Mick Pearce telah menemui jalan buntu. Sebuah kumpulan pelaburan di Harare, Zimbabwe telah mengupah beliau untuk membuat sebuah reka bentuk bangunan pejabat dan pusat beli belah yang paling besar di negara berkenaan.

Namun, syarikat tersebut meletakkan syarat bahawa bangunan tersebut harus mempunyai sistem pengudaraan semula jadi yang baik agar suhu di dalamnya sentiasa sejuk dengan sendirinya. Hal ini adalah kerana mereka enggan mengeluarkan kos tambahan untuk penghawa dingin bagi menyejukkan suhu di dalam bangunan yang besar seperti itu.

Hal ini menyebabkan Pearce terpaksa berfikir di luar kotak bagi menyelesaikan isu berkenaan. Bagaimana untuk mereka bentuk sebuah bangunan yang berupaya menyejukkan dalamannya dengan sendirinya? Inilah cabaran yang harus diselesaikan oleh Pearce.

Gambar di menunjukkan sebuah sarang anai-anai. Jutaan serangga ini hidup di dalam struktur tersebut, di mana ia boleh mencecah ketinggian maksima sehingga 12 kaki (3.66 meter). Walaupun struktur pencakar langit anai-anai ini kelihatan kukuh dari segi luaran, ia sebenarnya agak lompong kerana mempunyai banyak lubang-lubang kecil pada permukaannya bagi membolehkan udara melepasinya secara bebas.

Ibarat paru-paru gergasi, struktur ini menyedut masuk dan keluar udara selari dengan naik dan turunnya suhu sepanjang hari. Sistem pengudaraan sarang anai-anai yang efisyen ini menjadi sumber inspirasi buat Pearce dalam mereka bentuk bangunan tersebut. Pendekatan yang menggunakan konsep daripada kehidupan atau alam semulajadi bagi menyelesaikan masalah manusia ini dikenali sebagai biomimikri.

Seni bina ciptaan Pearce ini diberi nama Eastgate Center. Bangunan tersebut dibina daripada konkrit dan bata. Seperti tanah di dalam sarang anai-anai, kedua bahan ini mempunyai jisim haba yang tinggi, membolehkan haba diserap dengan banyak tanpa mengubah suhu sekeliling.

Bahagian luar bangunan ini pula 'berduri' seperti pokok kaktus, yakni ianya dilengkapi dengan struktur halus bagi meningkatkan keluasan kawasan permukaan, dalam kata lain, haba dibebaskan dengan lebih efisyen pada waktu malam, dan penyerapan haba pada waktu siang pula dikurangkan.

Eastgate Center juga dilengkapi dengan kipas berkuasa rendah pada ruang bawah tanahnya, bertujuan untuk menarik angin malam yang sejuk daripada luar dan disebarkan ke seluruh tujuh tingkat bangunan. Blok konkrit menyerap angin sejuk ini, menebat bangunan tersebut dan menyejukkan pengudaraan.

Pada siang hari ketika suhu mula meningkat, udara panas dipindahkan ke bahagian atas bangunan melalui syiling dan kemudiannya dibebaskan keluar. Terima kasih kepada reka bentuk inovatif ini, suhu dalam bangunan sentiasa berada pada tahap yang nyaman dan selesa.

Bukan itu sahaja, reka bentuk ini juga berjaya mengurangkan penggunaan tenaga elektrik sehingga 35 peratus lebih rendah berbanding lain-lain bangunan Zimbabwe (perbandingan berdasarkan saiz bangunan yang hampir sama).

Sejak mula dibuka kepada umum pada tahun 1996, seni bina Mick Pearce yang mempunyai 90 peratus sistem kawalan cuaca semulajadi ini berjaya menaikkan nama Eastgate Center sebagai sebuah mercu tanda dunia yang mampan (sustainable).

Kejayaan Mick Pearce ini seharusnya menjadi inspirasi kepada bukan sahaja arkitek, malah jurutera dan para pencipta di luar sana untuk menggunakan pendekatan biomimikri dalam menyelesaikan masalah kehidupan seharian manusia. Pada pendapat anda, apakah inovasi lain yang boleh diinspirasikan daripada alam semulajadi di sekeliling kita ini?


5 Kad Merah Paling Kontroversi Terhadap Pemain Bintang Sukan Bola Sepak

Baru-baru ini bintang Juventus, Cristiano Ronaldo telah dilayangkan satu kad merah walaupun tidak melakukan apa-apa kesalahan, menurut pendapat kebanyakan peminat bola sepak, termasuklah penulis sendiri. Tindakan kontroversi daripada pengadil Felix Brych telah menyebabkan kemarahan ramai pihak termasuklah Ronaldo sendiri.

Artikel kali bukanlah bertujuan untuk menjustifikasikan keputusan tersebut, namun untuk berkongsi lain-lain insiden kad merah yang kontroversi, sama ada disebabkan kesilapan pengadil itu sendiri, mahupun tindakan agresif pemain yang wajar dikenakan hukuman sedemikian.

Piala Dunia 2006 seharusnya menjadi kenangan manis buat Zidane dalam mengakhiri kerjayanya sebagai pemain bola sepak profesional. Piala Dunia tersebut adalah kejohanan terakhir beliau sebelum bersara daripada dunia bola sepak. Bintang Perancis itu adalah sinar harapan buat pasukannya kerana peranannya dalam memastikan mereka sampai ke peringkat akhir.

Ketika perlawanan akhir, di mana kedua-dua pasukan terikat dengan jaringan 1-1 pada masa tambahan, Marco Materazzi dilihat telah mengatakan sesuatu kepada Zidane. Bekas pemain tengah Juventus itu lantas berpusing dan mendekati Materazzi sebelum menanduk bahagian dada pemain pertahanan Itali itu.

Materazzi jatuh kesakitan. Pengadil lantas mengenakan kad merah kepada Zidane atas tindakan di luar jangkaan itu. Kad merah tersebut sedikit sebanyak memberi kesan negatif kepada fokus pasukan Perancis. Paling menyedihkan, Itali berjaya menewaskan Perancis dalam penalti, lantas mereka dijulang sebagai juara Piala Dunia 2006.

Walaupun dimulakan sebagai pemain gantian dalam Piala Dunia 1998, persembahan menarik dan prestasi yang memberansangkan yang dipamerkan oleh Beckham berjaya meyakinkan pengurus England, Glen Hoddle untuk mengekalkan beliau sebagai salah seorang pemain dalam kesebelasan utama hingga ke perlawanan 16 terakhir.

Ketika masuk separuh masa kedua, Beckham mula hilang sabar dengan tindakan Diego Simeone yang menjatuhkannya. Simeone berada di atas Beckham, dan sengaja bangun dengan lambat. Masih berasa geram, pemain tengah England itu membalas dengan tendangan ke arah betis Simeone. Walaupun tidak cedera, Simeone berpura-pura jatuh kesakitan.

Kad merah buat Beckham, England tewas kepada Argentina dalam sepakan penalti. Bakat muda England itu dipersalahkan oleh kebanyakan penyokong England sebagai punca kekalahan mereka pada peringkat tersebut.

Ketika peringkat suku akhir dalam Liga Juara-Juara Eropah (UEFA Champions League) musim lalu, Juventus telah diusir keluar daripada kejohanan tersebut gara-gara keputusan pengadil memberi sepakan penalti kepada pasukan lawan pada minit-minit akhir perlawanan.

Berang dengan keputusan pengadil, Buffon membimbing pasukannya membantah tindakan tersebut, menjerit ke muka pengadil Michael Oliver bersama dengan pemain-pemain Juventus yang lain mengerumuninya. Pengadil tersebut tanpa teragak-agak mengeluarkan kad merah sebelum melayangkannya terhadap penjaga gol Itali yang sedang marah itu.

Ronaldo dengan mudah menjaringkan sepakan penalti tersebut, mengakhirkan perjalanan Juventus dalam kejohanan tersebut.

Dalam sebuah perlawanan biasa Liga Perdana Inggeris, Cantona telah melahirkan kegilaan dan kemarahan yang pasti tidak akan dilupakan dalam sejarah bola sepak liga tersebut. Masih tidak jelas apa yang dikatakan oleh penyokong Palace, Matthew Simmons kepada pemain kebangsaan Perancis itu, namun ianya nyata membangkitkan kemarahan beliau.

Berang dengan penderaan lisan itu, Cantona membalas dengan tendangan 'kung fu' dan beberapa tumbukan ke arah dada Matthew. Tindakan beliau itu menyebabkan kedua-dua Manchester United dan Football Association (FA) menggantungnya selama setahun daripada bola sepak. Beliau juga turut didapati bersalah oleh mahkamah kerana menyerang, dan dijatuhkan hukuman penjara selama 2 minggu, yang kemudiannya dikurangkan kepada 120 jam servis komuniti.

Pertembungan antara Liverpool dan Manchester United kerap kali dicemari dengan insiden yang tidak enak, dan pertembungan antara keduanya pada Mac 2015 turut tidak terkecuali. Hanya selepas 38 saat masuk sebagai pemain gantian, kapten the Reds ini dengan sengaja telah mengasari Ander Herrera dengan memijak kaki pemain Sepanyol tersebut. Kad merah segera dilayangkan terhadap Gerrard, dan perlawanan tersebut berakhir dengan kekalahan Liverpool dengan jaringan 2-1.


Bagaimana Transformasi Watak Tua Menjadi Muda Dalam Filem 'Superhero' Marvel Dilakukan?

Salah satu elemen terpenting yang dipaparkan dalam promo terbaru untuk filem 'Captain Marvel' adalah visual yang memaparkan watak Nick Fury, lakonan Samuel L. Jackson, ketika dia masih berumur 30-40an usianya.

Bagi mereka yang belum tahu, filem 'Captain Marvel' yang bakal ditayangkan pada tahun 2019 kelak mengisahkan tentang kebangkitan adiwira wanita bernama Captain Marvel atau nama sebenarnya, Carol Denvers. Filem pertama ini berlaku ketika era sebelum millenium, dalam tahun 90-an. Disebabkan itulah wujud keperluan penting untuk 'memudakan' watak dalam filem ini, berbanding usia sebenar aktor yang ada sekarang.

Filem keluaran Marvel sebelum ini pernah menggunakan teknik serupa namun hanya mengaplikasikannya dalam adegan durasi pendek, bukan dalam skala seperti apa yang filem 'Captain Marvel' perlukan dalam penceritaannya.

Proses merekabentuk teknologi yang diguna untuk menghasilkan aktor lebih muda walaupun hanya untuk beberapa minit disiarkan, sebenarnya amat kompleks.

Teknik ini dibangunkan dan dipelopori oleh sebuah syarikat kesan khas bernama Lola VFX, kali pertama digunakan dalam filem X-Men The Last Stand ketika babak imbas semula melibatkan aktor veteran Patrick Stewart dan Ian McKellen.

Penggunaan teknik serupa dalam filem 'The Curious Case of Benjamin Button' membuatkan penonton terpesona dengan hasilnya, sehingga kesan visual khas itu memenangi kategori kesan filem terbaik Oscar. Lola VFX seterusnya terlibat menggunakan teknik sama dalam filem seperti Tron Legacy dan trilogi The Hobbit, membangunkan adegan yang memerlukan pelakon utama dikembalikan seolah kelihatan muda.

Pengalaman yang dikumpul Lola VFX melayakkan mereka menjadi antara studio terpenting dalam pembikinan filem Dunia Sinematik Marvel, diberikan tanggungjawab besar membangunkan kesan khas kerana mereka terkenal sebagai pakar subjek ini dan beberapa buah filem dalam siri filem adiwira Marvel pernah mendapat sentuhan mereka. Persoalannya, bagaimana mereka melakukannya?

Babak pembukaan filem Ant-Man berlangsung pada tahun 1989, 26 tahun daripada jalan cerita utamanya. Dalam adegan itu, pelakon Michael Douglas yang kini sudahpun berusia lebih 73 tahun perlu dipaparkan lebih muda hampir 3 dekad usia sebenarnya.

Bagi merealisasikan permintaan Marvel, Lola VFX merujuk kebanyakan filem Michael Douglas yang diterbitkan pada era 80-an sebagai panduan mereka. Rupa paras dan gaya beliau ketika itu diambil sebagai elemen penting dalam membangunkan semula wajah muda Michael Douglas secara digital.

Selain itu, Lola VFX turut sama menggunakan badan pendua seorang lelaki mirip dengan Michael Douglas bernama Dax Griffin, yang berusia 40-an. Teknik yang digunakan memerlukan kedua-dua pelakon melakonkan adegan yang sama dalam lokasi yang serupa -  jadi Dax diiminta mempelajari cara Michael berjalan, pergerakan dan mimik muka, melalui filem-filem lama MIchael.

Wajah Michael Douglas dan Dax Griffin kemudiannya diimbas dengan menggunakan pengimbas 3-dimensi, bagi mendapatkan model digital yang boleh digerakkan. Dalam mendapatkan data lakonan, wajah Michael semasa berlakon dipasangkan sensor untuk pengimbas merekodkan pergerakan mimik muka. Lakonan Michael akan diikut semula oleh Dax bagi mendapatkan gambaran bagaimana Michael akan bergerak semasa berusia 40 tahun dan juga memberi peluang kepada artis untuk mengkaji bagaimana pencahayaan memberi kesan pada 'Michael' yang berusia muda.

Selepas itu, maklumat pergerakan wajah yang direkodkan akan digunakan bagi menggerakkan wajah 3-dimensi Michael Douglas yang telah dimudakan, sebelum ditampal di atas lakonan Dax Griffin bagi mendapatkan visual penuh. (rujukan)

Babak memaparkan Robert Downey Jr. semasa muda dalam filem Captain America : Civil War pula dilakukan dengan kaedah tradisional, berbanding dengan kaedah yang digunakan dalam filem Ant-Man.

Robert akan melakonkan watak itu seperti biasanya dan visualnya dilakukan perubahan kemudian, sama seperti mengolah sesuatu gambar pegun yang diubahsuai dalam perisian Photoshop, sebagai contoh. Bezanya, perubahan haruslah dilakukan pada setiap shot filem mewakili kesemua gambar dalam setiap saat.

Anda boleh kira sendiri dalam setiap shot ada 24 keping gambar, darabkan saja berapa saat Robert versi muda ditayangkan. Begitulah banyaknya gambar yang perlu diubahsuai.

Oleh kerana wajah ketika muda memberikan perwatakan yang berbeza, artis di Lola VFX perlu lebih teliti dalam mengubahsuai wajah Robert kerana kulit yang muda akan kelihatan lebih berkilauan bila terkena cahaya. Urat pada wajah juga sepatutnya kurang kelihatan. Perubahan pada bentuk muka juga sangat ditekankan untuk memastikan penonton secara semulajadi dapat menerima versi muda Robert Downey Jr. tanpa sebarang rasa aneh.

Filem 'Less Than Zero' lakonan Robert yang terbit pada tahun 1987, menjadi rujukan artis dalam memastikan perubahan yang mereka lakukan pada setiap gambar tepat dengan wajah sebenar beliau semasa muda.

Cabaran paling besar Lola VFX dalam 'memudakan' aktor berlaku dalam filem Guardians of the Galaxy Vol. 2 (GOTG2).

Ini kerana dalam filem ini, aktor Kurt Russell versi muda berada di dalam kenderaan yang bergerak serta memerlukan proses 'pemudaan' sebanyak 36 tahun, jumlah paling banyak bagi artis di Lola VFX setakat ini. Selain itu, babak dalam filem ini juga memerlukan Kurt versi muda mencium pelakon wanita Laura Haddock yang turut sama perlu dimudakan sedikit, membawa cabaran baru pada pengkarya.

Bagi mendapatkan rujukan, lakonan Kurt dalam filem 'Used Cars' yang terbit pada tahun 1980 digunakan. Pelakon Aaron Schwartz dipilih untuk menjadi badan pendua kepada Kurt Russell. Kaedah yang digunakan hampir serupa seperti teknik yang digunakan dalam filem Ant-Man bagi merekodkan lakonan, di mana kedua-dua pelakon perlu melakonkan adegan serupa, dengan Aaron perlu meniru 100% apa yang dilakonkan Kurt.

Bezanya, dalam menghasilkan komposit yang menggabungkan hasil lakonan kedua-dua pelakon, artis akan menggunakan bahagian leher dan kelopak mata Aaron untuk 'ditampalkan' di atas rakaman asal lakonan Kurt, selain daripada beberapa bahagian lain bergantung kepada keperluan adegan.

Rakaman itu kemudiannya diolah semula sehingga kelihatan sempurna oleh artis, dengan pencahayaan menjadi faktor yang sangat penting diambil kira.

Kini anda sudah tahu, semasa anda menonton filem GOTG2 ini, mungkin anda sedang menonton aktor Kurt Russell, tetapi matanya mungkin mata aktor lain. Hebat sekali teknologi dalam menghasilkan visual yang mengagumkan, sekarang ini kan?

Artikel ini adalah olahan semula artikel How Marvel’s de-aging effects evolved to pull off Captain Marvel yang diterbitkan pada 20 September 2018.


Ini Sebab Mengapa Suara Manusia Berubah Apabila Usia Meningkat

Pernahkah anda terfikir, mengapa apabila usia semakin meningkat, suara kita semakin berubah? Yakni, mengapa suara seorang pak cik yang berusia 50 tahun berbeza dengan suara seorang lelaki dewasa yang berusia 30 tahun, sedangkan kedua-duanya lelaki dewasa?

Sekiranya mata kita tertutup dan terdengar perbualan antara mereka, kita tahu bahawa seorangnya muda dan seorang lagi lebih berusia. Teruskan membaca untuk memahami mengapa suara manusia berubah apabila usia meningkat.

Baligh adalah sebuah proses kematangan seksual. Perubahan suara adalah antara salah satu ciri-ciri kedewasaan seseorang. Bagi kanak-kanak lelaki, perubahan ini berlaku ketika mereka berusia antara 12 hingga 16 tahun, manakala bagi perempuan, ianya berlaku ketika mereka mencapai usia 9 hingga 14 tahun.

Buat perempuan, antara tanda mereka mencapai tahap kedewasaan adalah membesarnya buah dada, manakala bagi lelaki, buah zakar yang membesar. Perubahan fizikal ini turut diikuti dengan perubahan suara.

Sebelum baligh, larynx atau lebih dikenali sebagai kotak suara, terletak pada kedudukan yang lebih tinggi di leher. Apabila seseorang kanak-kanak melalui fasa baligh, kotak suara tersebut akan membesar dan kedudukannya akan berubah, sedikit ke bawah. Vocal cord (ruangan suara) juga semakin menebal dan membesar.

Perubahan ini lebih ketara dalam kalangan kanak-kanak lelaki. Pada awal fasa baligh, suara mereka akan berada pada tahap pitching yang tinggi, namun pitch tersebut akan menurun apabila berlalunya masa. Suara perempuan juga sebenarnya berubah apabila mereka semakin dewasa, namun pada kadar yang rendah.

Proses ini sebenarnya mengambil masa sehingga setahun. Selalunya, pada usia 17 tahun, suara mereka akan stabil sepenuhnya. Sekiranya suara seseorang remaja langsung tidak berubah ketika usia ini, dan perubahan fizikal lain juga tidak berlaku, berkemungkinan besar ianya adalah disebabkan masalah hormon.

Segeralah bertemu dengan doktor sekiranya tiada perubahan suara, tiada peningkatan tumbesaran, buah zakar tidak membesar untuk lelaki, buah dada tidak membesar untuk perempuan, dan tiada perkembangan bulu-bulu badan dalam kalangan anak remaja anda yang sudah mencecah usia ini.

Tidak seperti fasa akil baligh, perubahan suara apabila usia semakin meningkat bukanlah suatu yang universal, maknanya tidak semua orang melaluinya, walaupun kebanyakan daripada kita sebenarnya mengalaminya.

Cuba bandingkan suara anda dengan suara bapa anda (sekiranya anda lelaki) atau ibu anda (sekiranya anda perempuan), walaupun kesemuanya sudah baligh, namun sudah tentu terdapat perbezaan antara suara anak muda dengan mereka yang lebih berumur. Mengapakah keadaan ini boleh terjadi?

Antara sebab utama mengapa suara seseorang berubah apabila usia semakin meningkat adalah disebabkan penuaan yang dialami oleh kotak suaranya, dan juga penuaan sistem pernafasan yang menzahirkan suara tersebut.

Penuaan boleh menyebabkan hilangnya fleksibiliti fizikal manusia. Meningkatnya usia, sendi-sendi pada kotak suara akan menjadi semakin nipis, dan kebolehan rawannya juga semakin merosot. Ruangan suara juga akan hilang fleksibiliti dan keanjalan, dan semakin haus (kering).

Kadangkala, otot-otot kotak suara juga akan mencapai atrofi, keadaan di mana ianya menjadi semakin nipis dan lemah. Meningkatnya usia, tulang rusuk akan semakin mengeras, kaki dan tangan semakin mengecut, manakala paru-paru mengecil, kaku dan kurang lentur. Kesemua perubahan ini akan menyebabkan perubahan suara seseorang, menjadi semakin lemah bersama masa.

Sekiranya anda mempunyai sebarang isu dengan suara anda, adalah lebih baik untuk bertemu dengan pakar suara, laryngologist atau speech pathologist. Mereka berupaya untuk memeriksa ruangan suara anda bagi memahami masalah sebenar. Terima kasih kepada sains dan teknologi, terdapat banyak rawatan moden yang boleh dilakukan bagi membolehkan suara anda menjadi lebih 'remaja'. Antara termasuklah:

Pada pendapat penulis, langkah terbaik bagi meremajakan suara perlu bermula sejak muda remaja lagi sebenarnya. Banyak meminum air masak, kurangkan minuman berais dan menjaga kesihatan secara keseluruhan bukan sahaja boleh meremajakan suara, malah berupaya mengelakkan kita daripada serangan pelbagai penyakit berangkai. Oleh itu, jagalah kesihatan anda.


Hamba Abdi Buta Ini Merupakan Pemain Piano Paling Mahal Abad ke-19

Bertempat di dewan opera yang dipenuhi penonton di Chicago pada tahun 1866, seorang lelaki yang merupakan seorang pakar pemain piano sedang mendendangkan lagu ciptaannya berjudul, The Battle of Manassas di atas pentas. Para penonton kemudiannya bangun bersorak dan menepuk tangan sebaik sahaja dia selesai bermain lagunya.

Dia adalah Thomas Wiggins iaitu seorang pemain piano paling mahal bayarannya pada kurun ke-19. Kisah Wiggins ini sememangnya menarik kerana dia adalah berasal daripada keluarga hamba dan juga seorang yang buta seumur hidupnya.

Anak kepada pasangan hamba Charity dan Domingo "Mingo" Wiggins ini dilahirkan pada tahun 1849 di Columbus, Georgia. Pemiliknya iaitu Wiley Jones tidak mahu menanggung bayi yang dilahirkan buta ini bahkan mahukan dia mati.

Akan tetapi setelah dirayu oleh ibunya, Jones telah meletakkan Thomas yang berusia 9 bulan, dua kakaknya serta ibu dan bapanya dalam lelongan untuk dijual. Mereka malah ditetapkan untuk dijual berasingan. Peluang untuk sesiapa membeli Thomas adalah amat tipis pada ketika itu.

Namun akhirnya ibu Thomas iaitu Charity telah meminta seorang lelaki membeli keluarga mereka dan akhirnya dia bersetuju. Pemilik baru mereka iaitu James Neul Bethune adalah seorang peguam dan juga editor di sebuah syarikat akhbar.

Bethune kemudian menyedari bahawa terdapat sesuatu yang istimewa mengenai bayi ini. Thomas yang juga dikenali sebagai "Blind Tom" mempunyai reaksi dan tindak balas yang lebih terhadap bunyi. Para pengkaji sejarah juga berpendapat Blind Tom juga mungkin mengalami sejenis autisma kerana tindak balas emosinya seperti tidak sempurna.

Namun, di sebalik kecacatan fizikal dan kekangan emosinya, Blind Tom mempunyai kebolehan untuk mengingati bunyi dengan cepat. Dia akan meniru bunyi piano yang dimainkan oleh anak perempuan Bethune dan mengulanginya menggunakan daya ingatannya sahaja. Dia juga mempunyai kemahiran bermain piano seakan Beethoven dan boleh memainkan semula sesuatu lagu itu dengan hanya sekali dengar.

Selepas itu Blind Tom mula mengasah kemahirannya lagi dengan mempelajari beberapa genre seperti waltz, polka dan beberapa lagi lagu yang sukar dimainkan. Disebabkan hal ini, tuannya iaitu Bethune menyedari akan peluang yang ada selepas menyaksikan Blind Tom menghiburkan keluarganya sendiri.

Ketika Blind Tom hanya berusia 8 tahun, iaitu 3 tahun sebelum tercetusnya Perang Saudara di Amerika, Bethune telah meminjamkan Blind Tom kepada Perry Oliver iaitu seorang penganjur muzik. Oliver kemudiannya telah mengaturkan beberapa jelajah persembahan untuk budak buta yang berbakat besar itu.

Blind Tom telah bermain sebanyak empat kali di beberapa tempat di sekitar Amerika Syarikat. Apa yang lebih memeranjatkan ialah budak semuda itu mendapat bayaran sebanyak USD 100,000 (RM 412,840) untuk persembahannya, iaitu sebanyak USD 2.7 juta (RM 11,146,680) jika dikirakan inflasinya pada tahun 2018.

Ini membuatkan Blind Tom adalah pemain piano dengan bayaran paling mahal pada abad ke-19. Ia adalah sesuatu yang amat mengagumkan apatah lagi sekiranya ia berjaya dilakukan oleh seorang hamba abdi yang pada masa sama memiliki kecacatan fizikal dan emosi.

Malangnya, ada orang yang mengambil kesempatan di atas kelebihan dan kekurangan yang dimiliki oleh Blind Tom ini. Disebabkan masalah perkembangan emosinya, dia kelihatan seakan tidak faham apa yang berlaku ketika membuat persembahan. Semasa membuat jelajah persembahannya, Bethune telah mengupah seorang guru piano untuk mengajar Thomas bagaimana untuk beraksi dengan baik.

Selepas itu Bethune telah menyerahkan pula Blind Tom kepada anaknya iaitu John untuk menjadi pengurus karier artis itu selepas Perang Saudara di Amerika tamat. Pada 1868 ketika berumur 18 tahun, Blind Tom memperolehi pendapatan purata sebanyak USD 50,000 setahun tetapi kesemua wangnya itu masuk ke dalam poket "pengurusnya" itu.

Bethune dan anaknya tidak berkongsi kekayaan yang diperolehi itu dengan Blind Tom sebaliknya membelanjakan wang itu dan meneruskan gaya hidup mewah mereka. Walaupun Blind Tom sudah terkenal dan bukan lagi merupakan seorang hamba, namun dia tetap dikawal dan bergantung hidup sepenuhnya kepada keluarga Bethune kerana kecacatannya. Bahkan, Blind Tom tidak pernah menikmati hasil dari bakat dan kerjayanya itu.

Jelajah persembahan piano Blind Tom diteruskan sehinggalah John Bethune meninggal dunia pada tahun 1884. Selepas itu, bekas isteri John iaitu Eliza Stutzbach telah memfailkan satu tuntutan mahkamah dan cuba mendapatkan hak penjagaan Blind Tom.

Setelah selama 3 tahun perbicaraan berlangsung, Stutzbach telah berjaya memenangi kes itu. Blind Tom kemudian berpindah dan tinggal bersama-sama pemilik barunya di sebuah pangsapuri yang baru dibeli oleh Stutzbach di Hoboken, New Jersey menggunakan duit hasil persembahan piano lelaki berbakat itu sendiri.

Konsert terakhir Blind Tom telah diadakan pada tahun 1905. Pada penghujung hayatnya, Thomas Wiggins menghabiskan hidupnya dalam keadaan sederhana bersama Stutzbach di Hoboken dan New York.

Sesetengah orang menggelar Thomas Wiggins sebagai "hamba abdi terakhir" kerana dia seperti tidak mendapat kebebasan dan kemerdekaan sepenuhnya walaupun terkenal dan dianggap sebagai pemain piano dengan bayaran paling mahal pada kurun ke-19.


7 Alternatif Penyedut Minuman Plastik Yang Lebih Mesra Alam

Wilayah Persekutuan baharu saja mengumumkan bermula pada 1 Januari 2019, penggunaan penyedut minuman plastik sedia ada yang sangat popular digunakan akan dilarang penggunaannya.

Adakah anda salah seorang yang akan benar-benar terkesan dengan larangan ini? Kami pasti bagi mereka yang mengalami masalah ekoran larangan ini dan menetap atau berkhidmat di mana-mana Wilayah Persekutuan, besar kemungkinan anda akan menghadapi kesulitan.

Di sini kami senaraikan kepada anda lima alternatif lain yang mampu membantu anda menangani masalah tersebut, kerana siapa tak sayangkan alam sekitar daripada terus tercemar.

Faedah terbesar penggunaan penyedut kertas adalah ianya mudah dilupuskan. Selain itu rupanya juga mampu dihasilkan dengan lebih cantik, kerana kertas lebih mudah untuk dicetak corak yang diingini. Harganya juga berpatutanlah juga.

Dalam ujian yang dijalankan, penyedut kertas mampu bertahan lebih empat jam sekiranya direndamkan dalam air. Jadi besar kemungkinan, penyedut anda mampu kekal bentuknya bagi anda menghabiskan minuman kegemaran anda.

Bagi mereka yang benar-benar mengamalkan pengambilan air dengan penyedut, pastikan anda memiliki penyedut yang diperbuat daripada besi. Rekaannya walaupun terhad warnanya berbanding kertas, ketahanannya sudah pastilah tidak boleh dipertikaikan.

Disarankan untuk setiap individu memiliki sekurang-kurangnya satu penyedut besi yang mampu dibawa ke mana-mana. Walau demikian, ekoran bahan pembuatannya yang diperbuat daripada besi - memang mustahil anda mampu menduga sama ada terdapat kekotoran terlekat di dalamnya jadi pastikan anda rajin mencucinya.

Bagi mereka yang mahu mempunyai kelainan berbanding alternatif besi, kaca patut menjadi pilihan anda. Ini kerana penyedut kaca boleh datang dalam pelbagai warna dan lebih selesa digunakan berbanding besi - untuk sesetengah individu.

Walaupun begitu, bahannya tetap kaca jadi penjagaan semasa penggunaannya perlu diberikan perhatian lebih terutamanya semasa membawanya ke mana-mana.

Jika anda merasakan anda mahu kelihatan old-school, penyedut buluh patut menjadi pilihan anda. Memang dibuat daripada batang buluh yang berdiameter kecil jadi saiz penyedut di antara satu sama lain mungkin berlainan. Selain itu, bentuknya juga berbeza-beza.

Bagaimanapun, kelemahan ketara penyedut buluh adalah bentuknya tidak boleh diubah. Sekiranya anda suka penyedut yang melengkung di bahagian atas untuk memudahkan sedutan, mungkin penyedut buluh bukan untuk anda. Selain itu, penyedut buluh juga mampu membuatkan anda rasa seperti seekor beruang panda.

Dengan warna asli tembaga, sesiapa yang menggunakan penyedut ini sudah pastilah akan menarik perhatian ramai serta kelihatan cool. Bahan tembaga juga tahan lama selain daripada tahan lasak.

Namun bagi mereka yang meminati warna penyedut tembaga, anda perlu ingat tembaga merupakan pengalir haba yang sangat baik. Jadi pastikan anda berhati-hati semasa hendak minum kerana besar kemungkinan suhu minuman anda akan sangat terasa pada bibir, tak kiralah air panas atau sejuk. Kita tidak mahu ada kejadian bibir melecur kerana penyedut berlaku.

Salah satu alternatif baru yang semakin mendapat tempat adalah penyedut yang diperbuat daripada silikon. Penyedut silikon ini mempunyai beberapa faedah besar berbanding bahan penyedut lain dalam senarai ini.

Yang pertama, ia mudah dibentuk. Warnanya juga pelbagai. Faedah paling besar penyedut silikon? Oleh kerana diperbuat daripada silikon, penyedut itu akan kekal berada pada suhu bilik walaupun direndam dalam air panas atau sejuk jadi masalah bibir melecur tidak akan berlaku. Selain itu, bahannya yang lembut memudahkan sedutan berbanding alternatif lain dalam senarai ini yang keras serta tidak mudah lentur.

Apakah kelemahan kesemua alternatif penyedut yang kami senaraikan di atas? Anda perlu mengeluarkan belanja untuk mendapatkannya.

Jadi apa kata anda ke kedai, beli sahaja sebungkus penyedut plastik yang masih dijual dan simpan buat stok. Gunakan satu batang selagi boleh diguna dan gantikannya dengan penyedut lain, seandainya rosak atau tercicir. Ini adalah alternatif terbaik kepada mereka yang tak mahu mengeluarkan belanja, macam penulis yang memang tinggal dalam kawasan Wilayah Persekutuan.

Penulis merasakan sekiranya penyedut plastik sedia ada mengambil masa beratus tahun untuk dilupuskan dengan sempurna, besar kemungkinan penyedut itu mampu tahan sekiranya dijaga dengan baik setiap masa.


Jangan Sesekali Makan Bahagian 'Bersih' Pada Roti Yang Berkulat

Pernahkah anda membeli sebuku roti, kemudian anda makan sedikit sahaja. Selepas beberapa hari, lebihan kepingan roti yang masih banyak telah berkulat, namun hanya pada sebahagian kecil roti. Kebanyakan daripada kita sudah pasti akan membuang bahagian yang tercemar, dan memakan yang selebihnya. Tahukah anda, tindakan ini sebenarnya berbahaya buat diri anda sendiri?

Sebenarnya tidak pernah wujud bahagian 'bersih' pada roti yang berkulat. Ini adalah kerana kulat (bahasa sebenarnya adalah mold) adalah sejenis fungus (kulat) seperti cendawan. Seperti cendawan, kulat mempunyai 'topi' (bahagian atas) yang mudah dikesan dengan mata kasar. Namun, akarnya yang tersembunyi, dikenali sebagai 'hyphae' sebenarnya adalah berbahaya buat manusia yang menghadamnya.

Hyphae membentuk sebuah rangkaian akar di dalam roti, dan walaupun kelihatan bersih tidak berkulat pada permukaan, ianya masih tidak selamat untuk dimakan. Bagaimana pula dengan kepingan roti daripada bungkusan yang sama, yang langsung tidak ditumbuhi kulat? Mungkin ianya lebih selamat untuk dimakan?

Tidak sama sekali! Ini adalah kerana pada ketika kulat mula bercambah, mata kasar manusia hanya dapat melihat bahagian reproduksi kulat yang diberi nama sporangium.

Setiap sporangium akan membebaskan ribuan spora (benih pembiakan) yang tidak dapat dilihat oleh mata kasar manusia. Walaupun anda tidak dapat melihatnya, berkemungkinan besar roti yang kelihatan bersih dan selamat dimakan sebenarnya telah turut tercemar.

Namun, sudah pasti kita akan merasa seperti membazir untuk membuang kesemua kepingan roti yang 'selamat' dimakan. Mungkin memakan roti yang mempunyai benih kulat tidak akan mengancam kesihatan dan nyawa kita? Atau mungkin sebaliknya?

"Aku selalu je makan, tak jadi ape pun. Over ah kau ni." Ini antara persepsi kebanyakan daripada kita. Walaupun begitu, sanggupkah anda mengambil risiko dijangkiti keracunan makanan yang akhirnya boleh membawa maut? Sanggupkah anda memperjudikan nyawa anda untuk sebuku roti?

Seperti cendawan, ada kulat yang tidak berbahaya, namun kebanyakan yang lain boleh mengancam nyawa manusia. Terdapat beribu jenis spesis kulat, di mana sebahagian besar daripadanya tidak berbahaya kepada manusia. Memandangkan terdapat banyak jenis kulat yang boleh tumbuh pada makanan, adalah mustahil untuk mengetahui sama ada makanan tersebut masih selamat untuk dimakan.

Sebagai contoh, cladosporium kadangkala boleh menyebabkan alahan, namun secara amnya tidak berbahaya. Kulat seperti penicillium crustosum pula menghasilkan racun berbahaya yang dikenali sebagai mycotoxins.

Pada tahun 2005, sepasang suami isteri telah dimasukkan ke hospital selepas memakan sup dalam tin yang tercemar dengan jenis kulat ini. Mereka mengalami lemah otot yang serius, namun akhirnya berjaya sembuh.

Spesis kulat lain seperti rhizopus stolonifer pula boleh menyebabkan kesan kesihatan yang berbahaya dan kekal. Anda mungkin pernah melihat kulat jenis ini, kerana ia biasanya tumbuh pada roti, dengan warna biru kehijauan dengan tompok hitam yang kabur.

Dalam sesetengah kes, kulat ini boleh menyebabkan jangkitan maut yang dikenali sebagai zygomycosis, keadaan di mana darah dalam saluran membeku, dan akhirnya menyebabkan sel badan mati dek kerana kehausan oksigen.

Kulat jenis ini bukanlah ibarat bakteria, di mana sedikit haba sahaja sudah boleh membunuhnya. Haba yang tinggi belum tentu boleh menyahaktifkan mycotoxins. Memandangkan anda tidak mempunyai sebarang klu jenis kulat apa yang tumbuh pada roti anda, tanya diri anda, adakah berbaloi risiko yang bakal anda ambil?


Kenali Satu Lagi Tembok Besar China yang Jarang Kita Dengari

Seperti yang kita sedia maklum, orang China memang terkenal dengan pembinaan tembok-tembok batu dalam skala besar. Kita mungkin biasa mendengar pelbagai kisah dan fakta menarik mengenai Tembok Besar China yang sangat terkenal dengan seni bina menakjubkan serta menjadi destinasi pilihan bagi para pelancong dari seluruh dunia.

Namun, tahukah anda, ia bukanlah satu-satunya tembok besar yang ada di negara itu? Terdapat sebuah lagi tembok besar yang terletak di Nanjing, sebuah bandar berhampiran Sungai Yangtze. Malah, tembok ini juga mempunyai rekodnya yang tersendiri dalam sejarah : ia merupakan tembok mengelilingi bandar yang terpanjang di dunia.

Tembok Bandar Nanjing telah dibina antara tahun 1366 dan 1386 bertujuan untuk melindungi ibu kota di mana Dinasti Ming diasaskan. Sekitar 200,000 orang buruh dikerah untuk membina kubu itu dengan menggunakan tanah dan batuan sebanyak tujuh juta meter padu sepanjang tempoh 21 tahun tersebut.

Maharaja pertama Dinasti Ming iaitu Zhu Yuanzhang telah mengarahkan sebanyak 118 buah mukim dari 20 negeri di lima wilayah untuk membuat batu-bata. Setiap bata mempunyai berat sekitar 10 kg dengan ukuran 40-50 cm panjang, 20 cm lebar dan 10 cm tinggi. Setiap bata diukir dengan karakter tulisan Cina untuk merekodkan tempat asal, pegawai yang bertanggungjawab ke atas kualiti bata tersebut dan tukang pembuat batu.

Secara keseluruhannya, sehingga 350 juta bata telah digunakan untuk membina tembok ini. Setiap sambungan bata dituang dengan bancuhan gumpalan limau, air beras dan minyak tung yang sangat kuat lekatannya. Setelah disusun, ketinggian dinding adalah antara 45 hingga 65 kaki. Di bahagian atas dinding pula dibina sebanyak 13,616 kekota sebagai langkah pertahanan.

Dinding bandar yang terpanjang ini meliputi kawasan Nanjing sehingga 55 kilometer persegi. Pada awalnya, dinding ini mempunyai perimeter sepanjang 35.4 km namun hanya 21 km sahaja yang masih kukuh berdiri sehingga ke hari ini.

Pembangunan Tembok Besar Nanjing merupakan gabungan hebat pemikiran pembangunan China yang tradisional dengan latar belakang alam semula jadi yang indah.

Ia juga merupakan bukti bahawa perancangan purba China mengambil kira kemudahan pertahanan dalam bandar, ketelitian dalam pembuatan batu dan pembinaan dinding serta pembangunan ibu kota feudal.

Semasa ia pertama kali dilancarkan pada tahun 1386, Pintu Zhonghua (juga dikenali sebagai Pintu Masuk China) berfungsi sebagai pintu masuk selatan yang terletak di bahagian utara Sungai Qinhuai. Terdapat sebanyak tiga runtuhan istana besar yang telah tertimbus di bawahnya.

Sementara itu, Pintu Wu yang terletak di perhentian penghabisan jalan pengangkutan yang eksklusif untuk Maharaja Ming memberi laluan menuju Istana Imperial di utara Dongshui Guan. Hari ini, tapak istana yang sudah tidak wujud itu telah ditransformasikan menjadi sebuah tanah lapang hijau yang mempunyai pintu masuk yang telah dibaik pulih, parit asal, runtuhan Dewan Menyembah dan dinding batu dengan ukiran haiwan dongeng yang halus. Taman yang mempunyai ramai pengunjung ini sering memperlihatkan pelbagai aksi daripada kumpulan tarian pedang dan pengamal tai chi.

Jika anda berjalan menuju ke bahagian utara tembok dinding ini pula, Pintu Taicheng menawarkan pemandangan sebahagian Tasik Xuanwu yang berkeluasan 3.6 km persegi. Bertentangannya pula terdapat sebuah tokong purba Ayam-Gagak dan juga Menara Zifeng yang megah berdiri mencakar langit. Kedua-dua unsur purba dan moden China dapat dinikmati dari sini.

Bahagian paling utara Tembok Besar Nanjing mempunyai pintu yang paling sempurna dan paling mengagumkan antara yang lain. Pintu Heping, atau Pintu Keamanan, terletak di bahagian utara Tasik Xuanwu. Sebuah kubu yang dipanggil Pintu Shence di sini pula merupakan zon ketenteraan yang dikawal dan tidak dapat diakses oleh orang awam sejak lebih tujuh dekad yang lalu. Ia adalah satu-satunya bahagian tembok yang mempunyai menara jam.

Menurut laman web Tapak Warisan Dunia UNESCO, Tembok Besar Bandar Nanjing mempunyai empat ciri yang sangat menonjol. Ia telah dibina dalam skala terbesar dan digunakan paling lama; ia mempunyai perancangan yang paling teliti dan sempurna; ia mempunyai kelompok bata terbesar dengan inskripsi; dan ia adalah satu-satunya tembok di tengah bandar dari zaman purba yang masih kekal berdiri sehingga ke hari ini.


5 Teori Konspirasi Yang Paling Dahsyat Pada Tahun 2017

Hidup kita tak pernah lari daripada kontroversi. Daripada sekecil-kecil perkara sehinggalah ke tahap pentadbiran kerajaan dan perang dunia.

Ada di antara teori-teori konspirasi boleh dikatakan masuk akal dan disertakan dengan bukti, namun disangkal oleh organisasi yang lebih berpengaruh.

Dan juga terdapat teori yang direka semata-mata untuk menghangatkan berita. iluminasi.com kongsikan 5 konspirasi terbesar dalam tahun 2017.

Khabar angin terus tersebar selepas seorang lelaki di Las Vegas Strip melakukan tembakan terbuka pada 1 Oktober 2017 yang membunuh hampir 60 orang dan mencederakan beratus-ratus lagi.

Antaranya adalah terdapat beberapa penembak yang melakukan tembakan daripada beberapa tingkat berlainan, dan teori lain mendakwa bahawa pengawal keselamatan turut bersubahat.

Dan teori yang paling mengejutkan adalah seperti yang berlaku dalam siri tembakan besar-besaran di Amerika Syarikat, ia merupakan satu insiden palsu yang dilakonkan oleh pelakon yang dibayar untuk berpura-pura menjadi mangsa dalam usaha untuk menghapuskan hak memiliki senjata api.

Namun kesemua teori-teori ini dengan pantas didedahkan ketidakbenarannya, walaupun motif sebenar penembak masih menjadi misteri.

Sebulan kemudian, Sheriff Clark County memberitahu Los Angeles Times bahawa penembak itu adalah seorang penjudi yang kerugian sebahagian besar daripada hartanya dan menunjukkan tanda-tanda ketidakstabilan mental.

Walaupun begitu, teori-teori terus wujud termasuklah salah satu daripadanya yang mendakwa bahawa mereka yang terselamat daripada insiden tersebut dibunuh secara sistematik kemudiannya.

Apabila satu siri taufan besar-besaran melanda Amerika Syarikat pada bulan Ogos dan September, teori-teori konspirasi dan kisah palsu juga turut wujud.

Satu teori yang sangat popular dan juga sudah lama wujud menuduh bahawa Amerika Syarikat terlibat dalam "perang cuaca" dengan menggunakan Program Penyelidikan Aurora Aktif Tinggi-Frekuensi (HAARP) untuk menghasilkannya.

HAARP adalah satu lagi alat yang menjadi teori konspirasi teori, didakwa terlibat dalam segala hal daripada menghasilkan taufan sehinggalah mengawal minda.

Mereka yang skeptik mengatakan HAARP adalah sebuah pemancar frekuensi rendah yang tidak mempunyai kuasa untuk menghasilkan taufan atau membelenggu minda.

Malah, HAARP bukan lagi satu fasiliti kerajaan setelah "didermakan" kepada Universiti Alaska Fairbanks pada tahun 2015. Jika HAARP merupakan senjata perang cuaca yang tersangat dahsyat, kerajaan AS mungkin tidak akan memberikannya begitu sahaja.

Dari sisi lain, seorang pengulas konservatif cuba menidakkannya sebagai satu berita palsu, menuduhnya untuk mendorong agenda perubahan iklim. Teori ini dikeluarkan oleh Rush Limbaugh yang mendakwa Taufan Irma jauh lebih lemah daripada laporan awal yang dikeluarkan.

Adalah tidak mengejutkan untuk mengetahui bahawa mata wang kripto dalam talian, Bitcoin adalah penjana penipuan dan khabar angin yang prolifik.

Lagipun, tiada siapa yang tahu individu yang bertanggungjawab membangunkan mata wang ini, hanya segelintir sahaja yang memahami bagaimana ia berfungsi dan nilainya berubah dengan begitu mendadak disebabkan oleh faktor-faktor yang tidak terkawal, dikawal oleh kuasa yang tidak diketahui.

Ini bermakna topikl ini menjadi tumpuan teori konspirasi. Jadi, apa yang sebenarnya berlaku? Ketika nilainya semakin melonjak, seorang penganalisa kewangan menulis:

"Kerajaan kini sedang dalam proses menilai ruang mata wang kripto dan menggunakan bitcoin sebagai kes ujian utama, sebelum menghancurkan mata wang persendirian secara keseluruhan, kemudian menggantinya dengan satu "bitcoin" yang diberi kuasa oleh kerajaan,".

Teori konspirasi yang agak popular pada tahun 2017 adalah pencipta misteri tersebut sebenarnya adalah NSA atau Elon Musk, yang mana dihasilkan untuk mengambil alih dunia.

Tetapi penjelasan yang paling mungkin untuk nilai Bitcoin yang tinggi adalah bahawa ia adalah gelombang yang didorong oleh pemasaran yang akan semakin merudum apabila tidak lagi mendapat perhatian orang ramai, satu kegilaan aset yang telah berlaku banyak kali dalam sejarah.

Presiden Amerika Syarikat Donald Trump bagaikan magnet bagi teori konspirasi dari kedua-dua arah iaitu bertentangan dengan dan menyokong pentadbirannya.

Namun, tak ada teori konspirasi yang paling dahsyat seperti mana dakwaan bahawa wujudnya "double" atau Melania Trump yang palsu, berdiri di sebelah Donald Trump.

Kurangnya penampilan awam oleh First Lady Amerika Syarikat ini dan sikap acuh tak acuh membuatkannya menjadi sasaran gosip dan khabar angin yang mudah.

Pada Oktober 2017, seorang pengguna Facebook telah memaparkan bahawa terdapat sesuatu yang tidak kena dengan penampilan Melania ketika berdiri di sebelah Donald Trump dalam satu temu bual di hadapan wartawan.

Terdapat juga di antara mereka yang mendakwa bahawa hidung, rambut dan mulut Melania kelihatan sangat berbeza.

Tak lama kemudian, kecoh berkenaan khabar angin bahawa Melania telah "digantikan" oleh seseorang, sama ada untuk membantunya mengelak daripada perhatian masyarakat atau kerana dia telah berpisah dengan Donald Trump.

Teori ini bergantung kepada beberapa imej berkualiti rendah yang kelihatannya diambil oleh seseorang yang membuat penggambaran skrin televisyen mereka dan dengan pantas dihapuskan sebagai berita palsu yang sinis.

Tetapi selama beberapa hari ia menarik perhatian hampir setiap saluran berita utama di Amerika Syarikat.

Adakah Barack Obama mengawal "orang besar" birokrat dan pegawai perisikan dalam mentadbir kerajaan mini untuk menjatuhkan pentadbiran Donald Trump?

Ini adalah tanggapan disebalik "Kerajaan bayang-bayang Obama" dalam usaha untuk menghancurkan Donald Trump.

Pakar konservatif dan ahli politik telah mendakwa Obama dan pegawai yang dilantiknya, secara terbuka dengan menuduh membocorkan maklumat yang memalukan, menipu penyiasatan Rusia dan merancang rampasan kuasa melalui FBI.

Namun, tiada sebarang bukti yang menyokong dakwaan dan tuduhan ini.


Wiji Thukul - Pejuang Reformasi Yang Hilang Semasa Diburu Orde Baru Indonesia

Wiji Widodo berdepan dengan realiti hidupnya bergelut dengan kemiskinan dan keganasan setiap hari.

Dia yang lebih dikenali dengan nama penanya 'Wiji Thukul' dijulang sebagai suara kepada masyarakat bawahan Indonesia, menuntut perubahan kepada sistem yang lebih saksama dan adil dalam pemerintahan Orde Baru Presiden Suharto. Terkenal dengan slogan-slogan anti pemerintah yang bersifat garang serta kasar, nama Wiji dijulang gerakan masyarakat sehinggakan bait-bait ayat yang dikarangnya masih lagi popular dan dianggap relevan, sehingga kini.

Jadi agak menghairankan sekali apabila usaha membongkar misteri kehilangan beliau selepas hilang sekian lama, dilihat berlangsung dengan acuh tak acuh - walaupun sumbangan Wiji pada kebangkitan masyarakat Indonesia menggulingkan Presiden Suharto melalui sajaknya, diakui sangat besar.

Wiji Thukul membesar di kalangan masyarakat kelas bawahan, menjadikan dia faham  apa yang dilalui golongan ini. Dia dan rakan-rakannya adalah mereka yang layak dikatakan tergolongan dalam kelompok 'miskin bandar' - hidup dalam keadaan kesempitan dan hanya mempunyai pekerjaan sebagai bergaji rendah seperti pekerja kilang, penjaja ataupun pengumpul sampah.

Anak kepada seorang penarik beca, Wiji tidak mempunyai pendidikan tinggi. Dia mengambil keputusan berhenti sekolah bagi mencari pekerjaan, membantu menampung perbelanjaan dan pendidikan adiknya semasa muda lagi. Pengaruh gerakan gereja menjadi pengisi masa lapangnya dan Wiji mula berjinak dengan pementasan teater yang dianjurkan komuniti masyarakat Kristian di situ.

Bermula dari situ Widji diperkenalkan dengan Cempe Lawu Warta, salah seorang anak murid penyajak terkenal Indonesia, W.S Rendra.

Lawu adalah orang yang bertanggungjawab mencipta nama pena untuk Wiji. Nama Wiji Widodo diubah, dengan nama 'Thukul' diletakkan menggantikan nama asalnya. Pabila digabungkan kedua-duanya, Wiji dan Thukul - ia membawa makna 'biji yang tumbuh', sesuai dengan sikapnya yang sangat berbakat dalam bidang seni.

Selepas berkahwin, Wiji menyara keluarganya dengan pendapatan seorang buruh kasar pada siang hari dan waktu malamnya, dia membantu isterinya Sipon menjahit bagi menyara keluarga. Hasil perkahwinan mereka, Wiji dan Sipon dianugerahkan dua orang anak. Kakaknya bernama Fitri Wani sementara adik lelakinya bernama Fajar Merah. Dengan purata pendapatan lebih kurang RM8 sehari, keempat-empat mereka meneruskan hidup di Solo, Jawa Tengah.

Pada awalnya, seni penulisan Wiji tidak banyak berkait dengan politik.

Dia lebih gemar memasukkan elemen-elemen agama dan pedoman, untuk dijadikan peringatan pada pembacanya. Perkenalannya dengan Moelyono, penyajak dan aktivis yang menjadikan politik sebagai bahan tulisannya, memberikan perspektif baru pada diri Wiji. Wiji lama-kelamaan dilihat semakin berani mengkritik pemerintah, sehingga menimbulkan rasa kurang senang segelintir golongan dengan mesejnya yang agak radikal.

Gerakannya menubuhkan Jaringan Kesenian Rakyat (Jaker) bersama pelukis Samsar Siahaan menjadi titik tolak hidup Wiji sebagai seorang aktivis. Gerakannya itu mendapat sokongan ahli politik daripada Partai Rakyat Demokratik atau PRD, yang disifatkan kerajaan Indonesia sebagai gerakan kiri radikal yang tidak diiktiraf.

Tindakan Wiji dilihat semakin mengheret gerakan Jaker masuk ke dalam kancah politik, mendapat tentangan Samsar dan gurunya Moelyono. Pada awalnya mereka bertiga bersetuju Jaker seharusnya bebas daripada anasir politik, namun Wiji dilihat tetap dengan pendiriannya mahu menjadikan Jaker sebagai platform beliau menyuarakan ketidakpuashatian pada pemerintah Indonesia.

PRD pula pada ketika itu memerlukan ikon yang berpengaruh untuk meluaskan lagi gerakan aktivis mereka, dengan Wiji dilihat sebagai individu paling sesuai membawa panji itu. Gerakan aktivis Wiji mula menjadi lebih garang setelah Jaker menjadi antara sayap dalam gerakan PRD secara rasmi.

Wiji menjadi penggerak utama demonstrasi besar-besaran berkenaan isu yang berlaku di Kedung Ombo pada Disember 1995, melibatkan golongan pekerja kilang. Berarak di barisan hadapan sekali, pihak pasukan keselamatan terpaksa menggunakan kekerasan bagi menyuraikan keadaan.

Pada insiden inilah Wiji merasai pengalaman dibelasah sehingga menyebabkan dia kurang pendengaran dan matanya pula hampir buta, dihentak dengan senjata.

Walaupun begitu, Wiji tidak serik. Namun hidupnya mula berubah selepas namanya semakin terkenal di kalangan pihak berkuasa, sebagai seorang penyajak beraliran radikal yang tidak takut menghasut orang ramai khasnya golongan pekerja melakukan protes.

Tahun berikutnya, pada 27 Julai 1996, satu lagi rusuhan berlaku dan pihak berkuasa menyalahkan PRD sebagai dalangnya. Kali ini, mereka tidak lagi memberi peluang. Operasi besar-besar memburu individu yang didakwa sebagai perancang rusuhan serta demonstrasi dilancarkan. Wiji adalah salah seorang yang dikehendaki.

Operasi yang dilancarkan memang mampu membuatkan sesiapa saja gentar, kerana arahan Presiden Suharto sangat jelas - sesiapa saja yang ditangkap cuba menggulingkan kerajaan beliau akan dikenakan tindakan 3B - buang, bunuh atau bui (penjara) seumur hidup.

Ancaman itu memaksa Wiji melarikan diri melalui bantuan ahli-ahli dalam PRD. Pada Ogos 1996,Wiji dibawa keluar daripada rumahnya, meninggalkan Sipon dan dua anaknya, dengan harapan agar beliau dapat kembali ke rumahnya semula tidak lama selepas itu. Bagaimanapun, nasib keluarga mereka sudah berubah.

Sipon meneruskan hidup menjaga dua anaknya sendirian, sambil menahan tekanan hidup dipulaukan jiran-jiran. Ini ekoran status suaminya sebagai orang buruan pemerintah. Banyak tulisan Wiji yang ditinggalkan terpaksa dibakar bagi mengelakkan rumahnya digeledah dan bahan itu ditemui.

Wiji memunculkan diri menemui keluarganya buat seketika pada Disember 1997 secara senyap-senyap, kemudian kembali menghilangkan diri. Semenjak itu, Wiji cuba berhubung dengan keluarganya menerusi pesanan melalui rakan-rakan. Dalam pelarian, Wiji masih sempat menulis sebuah sajak ringkas yang ditujukan untuk dua anaknya selepas mengetahui nasib mereka yang berhadapan pandangan serong masyarakat sekeliling. Sajak itu berbunyi;

Kalau teman-temanmu tanya, Kenapa bapakmu dicari-cari polisi, Jawab saja, Karana bapakku orang berani

Mesej terakhir dari Wiji hadir pada April 1998. Selepas itu, tidak ada langsung sebarang khabar berita sampai pada keluarganya yang menanti.

Wujud desas-desus mengatakan Wiji dilihat menyembunyikan diri di Jakarta, Kalimantan dan Jawa Timur namun kelibatnya tidak pernah pulang ke rumah. Menurut pemimpin PRD sendiri, besar kemungkinan Wiji telah pun menjadi korban dalam operasi-operasi yang dilancarkan pemerintahan Suharto, yang berusaha mati-matian mahu mendiamkan suara-suara bantahan.

Wiji Thukul dan ramai lagi aktivis seangkatannya hilang begitu saja, tidak sempat merasai zaman reformasi Indonesia yang berjaya menjatuhkan Presiden Suharto pada Mei 1998.

Kisah Wiji hidup dalam pelarian telahpun cuba digambarkan dalam filem 'Istirahat Kata-Kata' yang terbit pada tahun 2016. Filem itu dibuat bertujuan agar terbuka ruang untuk menyingkap semula apa yang berlaku semasa detik terakhir Orde Baru, dengan harapan agar pihak yang bersalah dapat dibawa ke mula pengadilan.

Bagi ahli keluarga Wiji, mereka masih setia menunggu kepulangan ketua keluarga mereka. Selagi badannya yang tidak bernyawa tidak diletak di depan mereka, mereka berpegang ada harapan yang Wiji masih bernafas, walau di mana saja dia berada.


30 Gambar Pemandangan Indah dan Moden Afghanistan Sebelum Perang, Sekitar 1960an

Pemandangan Afghanistan sekitar tahun 1960an yang tenang melakarkan gambaran yang sangat berbeza berbanding keadaan semasa hari ini, yang dipenuhi dengan pancaroba penderitaan dek kerana peperangan. Pada tahun 1967, seorang profesor Arizona State University yang bernama Dr. Bill Podlich bersama keluarganya telah mengembara ke Kabul, Afghanistan.

Selepas berkhidmat dalam Perang Dunia ke-2, Podlich ingin mengambil bahagian dalam misi keamanan, dan atas sebab inilah, beliau bekerjasama dengan UNESCO bagi bekerja selama 2 tahun di Higher Teachers College of Kabul, Afghanistan. Beliau berpindah ke sana bersama 2 orang anaknya iaitu Jan dan Peg, serta isteri tercinta Margaret.

Ketika waktu lapangnya di negara tersebut, Podlich akan meluangkan masa melakukan hobi yang diminatinya, menangkap gambar. Menggunakan filem Kodachrome, beliau berjaya menangkap dan menghasilkan gambar-gambar pemandangan semulajadi dan bandar di Afghanistan yang tenang dan moden, sangat berbeza dengan keadaan hari ini yang dipenuhi dengan peperangan proksi antara kuasa-kuasa besar dunia.

Atas sebab inilah, pada pandangan Peg Podlich, gambar-gambar bapanya itu menjadi sangat penting. Kata beliau, kesemua gambar tersebut berupaya menggalakkan orang ramai untuk melihat keadaan Afghanistan dan masyarakatnya daripada pandangan beberapa dekad sebelumnya, dan bagaimana ianya boleh dicapai semula suatu hari nanti.

Lihatlah gambar-gambar di bawah ini yang menunjukkan bahawa Afghanistan dahulunya telah berjaya mencapai kemodenan pada suatu tahap, sebelum ianya dihancurkan oleh tangan kuasa-kuasa asing yang rakus dan tamakkan sumber asli semula jadi Afghanistan.

Bas yang dinaiki oleh keluarga Podlich berhenti di sebuah destinasi yang dikenali sebagai 'the Khyber Pass'.

Imej memaparkan antara guru-guru yang berkhidmat menyampaikan ilmu di Highers Teacher College di Kabul, Afghanistan.

Anak-anak gadis Afghan sedang dalam perjalan pulang ke rumah setelah tamatnya waktu persekolahan. Kedua-dua lelaki dan perempuan akan diberikan pendidikan dari sekolah rendah hingga tamat sekolah menengah sebelum melanjutkan pengajian ke universiti.

Imej di atas memaparkan salah sebuah stesen minyak di Kabul. Afghanistan yang kaya dengan sumber minyak pasti mempunyai subsidi bahan asli yang tinggi, memberi manfaat kepada sebahagian besar rakyatnya.

Terowong yang dibina oleh Soviet ini dikenali sebagai Salang Tunnel, menghubungkan daerah utara dan selatan Afghanistan.

King's Hill di Paghman Gardens, dibina berikutan pengembaraan Amanullah Khan (Raja Afghanistan) ke Eropah, India dan Iran. Daerah Paghman kemudiannya berkembang menjadi destinasi percutian dengan bertambahnya binaan seperti chalet, villa dan taman-taman.

Dua orang lelaki tempatan sedang berjalan pulang di sebuah kawasan dengan panorama yang indah.

Seorang lelaki Afghan sedang menyediakan jilabee, sejenis pencuci mulut yang manis.

Bamiyan Valley di Afghanistan menjadi penempatan buat golongan sami Buddha, serta turut menempatkan bangunan-bangunan islamik.

Beberapa orang kanak-kanak sedang bersiar-siar di sekitar jalan-jalan di bandar Kabul.

Kelas kimia diadakan di dalam sebuah bilik darjah yang diperbuat daripada dinding lumpur.

Masjid Shah-Do Shamshira yang dibina pada awal abad ke-20 ketika Afghanistan berada di bawah pemerintahan Amanullah Khan.

Beberapa orang pekerja sedang membaiki jalan raya di Kabul, Afghanistan.

Sekumpulan pelajar sedang peka mendengar kuliah di Higher Teachers College of Kabul tempat Dr. Podlich mengajar selama 2 tahun bersama UNESCO.

Sekumpulan kanak-kanak sedang bermain di padang permainan sambil diperhatikan oleh ibu-bapa guru-guru yang bertugas.

Sebuah kelas bahasa Inggeris peringkat tinggi di American International School of Kabul.

Kanak-kanak dan orang dewasa sedang bermandi manda di Sungai Kabul.

Beberapa orang lelaki sedang menikmati pemandangan Istalif dari pergunungan. Istalif adalah pusat pembuatan tembikar yang berusia lebih daripada seratus tahun.

Sebuah ukiran patung Buddha di Bamiyan Valley. Pada tahun 2001, Taliban telah menghancurkan dua daripada patung yang paling besar di lembah itu.

Dr. Bill Podlich sedang bersiar-siar di sebuah dataran di kawasan pergunungan di Kabul.

Peg Podlich di dalam bas mini ketika dalam perjalanan dari Kabul ke Peshawar, Pakistan.

Sekumpulan lelaki Afghan sedang berkelah di suatu lokasi yang tidak diketahui.

Sudah pasti imej-imej di atas memberikan gambaran berbeza kepada anda tentang keadaan negara Afghanistan sebelum tercetusnya perang di Afghanistan. Peperangan menyebabkan kehancuran dan penderitaan, dan tiada siapapun yang memilih untuk dilahirkan di medan perang. Semoga suatu hari nanti Afghanistan akan kembali aman, membina negara mereka ke arah pemodenan yang pesat. Tidak mustahil sama sekali.


Wanita Ini Pakar Dinamik Orbit, Pengaturcara Satelit Dan Menguli Capati Di Awal Pagi

Mampukah anda mengawal sebuah kapal angkasa memasuki orbit mengelilingi planet Marikh dan pada masa yang sama, menyediakan hidangan untuk lapan orang setiap hari untuk makan pagi dan malam?

Ramai wanita berkerjaya kini yang terlalu sibuk sehingga semakin jarang menjejakkan kaki ke dapur. Tapi bagi BP Dakshayani yang merupakan bekas Ketua Penerbangan Dinamik dan Navigasi Angkasa di Agensi Angkasa India, mempunyai kerjaya sepenuh masa sambil menggalas tugas sebagai isteri/ibu di rumah bukanlah suatu perkara mustahil.

Empat tahun lalu, Dakshayani merupakan salah seorang ahli kumpulan wanita memakai sari yang terkenal sebagai "Wanita Roket" atau "Wanita dari Marikh." Gambar mereka bersorak gembira dalam pakaian tradisional itu menjadi tular selepas kejayaan sebuah kapal angkasa India memasuki orbit Marikh sekali gus membuktikan peranan wanita dalam program angkasa lepas negara itu.

Dakshayani mengetuai pasukan itu yang ditugaskan untuk memerhatikan pergerakan satelit. Mereka perlu mengawal laluan dan arahnya serta memastikan ia tidak terlencong ke tempat lain.

Tugas mengawal satelit itu digambarkan sebagai membuat cubaan memukul sebuah bola golf dari India untuk dimasukkan ke dalam lubang yang berada di Los Angeles. Lebih mencabar lagi apabila lubang itu sentiasa beralih arah.

Skop kerja seperti itu mungkin kedengaran seperti sebuah tanggungjawab yang amat sukar digalas. Apatah lagi dipikul oleh seorang wanita bergelar isteri di India. Namun, kecekalan Dakshayani itu sudah dapat dilihat sejak begitu lama, ketika beliau masih merupakan seorang gadis yang berminat dengan sains, walaupun dibesarkan dalam sebuah keluarga India yang konservatif, tradisional dan ortodoks.

Pada tahun 1960an, Dakshayani dibesarkan di Bhadravati, sebuah bandar kecil di selatan Karnataka. Dakshayani mula meminati dan mempelajari sains daripada bapanya. Lama-kelamaan minatnya terhadap ilmu itu semakin mendalam sehingga beliau sanggup ke rumah satu-satunya wanita yang menyambung pendidikan dalam bidang kejuruteraan di bandar itu untuk bertanyakan soalan.

Ketika itu, pendidikan untuk wanita dan kanak-kanak perempuan tidak begitu diberi penekanan. Amat sedikit bilangan wanita yang dapat memasuki universiti. Walau bagaimanapun, bapa Dakshayani yang merupakan seorang akauntan bertauliah yang sangat mahir dengan nombor, ingin melihat anak perempuannya melanjutkan pelajaran. Dakshayani kemudian mendapatkan ijazah dalam bidang kejuruteraan dan menamatkan pengajian dengan cemerlang.

Konflik mula timbul apabila Dakshayani memasang niat untuk meneruskan pengajian di peringkat Sarjana. Menurut bapanya, kelulusan di peringkat Sarjana Muda sudah mencukupi buatnya. Walau bagaimanapun, nasib menyebelahi Dakshayani, beliau berjaya menamatkan pengajian Sarjana Muda dengan sekali lagi keputusan yang cemerlang.

Setelah itu, Dakshayani mula menjadi tenaga pengajar di sebuah kolej dengan mengajar subjek Matematik. Namun, minatnya terhadap angkasa lepas dan satelit semakin mendalam. Pada suatu hari, beliau ternampak sebuah iklan jawatan kosong di Isro, iaitu agensi angkasa lepas India. Dakshayani membuat permohonan dan akhirnya beliau berjaya diambil bekerja.

Beliau memulakan kerjayanya pada tahun 1984 dan tugasan pertamanya adalah berkaitan dinamik orbit. Walaupun hari ini Dakshayani telah menjadi seorang pakar dalam bidang ini namun ketika awal pembabitannya, beliau terpaksa bekerja keras untuk memahami segala ilmu asas berkaitan dinamik orbit.

Selain itu, Dakshayani juga diperlukan untuk membuat pengaturcaraan komputer. Ini menjadi suatu permasalahan besar kerana Dakshayani tidak pernah melihat atau memegang sebuah komputer. Pada zaman 80-an, itu adalah suatu perkara yang biasa. Tidak semua orang memiliki komputer di rumah. Malah, tablet dan telefon pintar juga masih belum wujud.

Akan tetapi, Dakshayani punya cara tersendiri. Beliau mula menelaah buku. Setiap hari, selepas kerja, Dakshayani akan pulang ke rumah dan membaca buku berkaitan pengaturcaraan komputer untuk belajar dengan cepat.

Tidak sampai setahun bekerja di Isro, tugasan 'rumah' Dakshayani bertambah. Ibu bapanya telah mengaturkan perkahwinannya dengan seorang pakar bedah ortopedik, Dr. Manjunath Basavalingappa. Ini bermakna kerja rumah Dakshayani semakin bertambah dengan hal ehwal rumah tangga pula.

Apabila berada di pejabat, Dakshayani perlu membuat pelbagai pengiraan yang rumit dan tidak dilupakan pengaturcaraan komputer untuk kawalan satelit. Di rumah pula, Dakshayani harus menjaga sebuah keluarga besar yang merangkumi kedua-dua ibu bapa mertuanya, lima orang adik-beradik suaminya serta dua orang cahaya mata Dakshayani yang dikurniakan selepas beberapa tahun berkahwin.

Kebiasaannya Dakshayani akan bangun seawal jam 5 pagi untuk menyiapkan makanan seisi keluarga. Ia bukan suatu kerja yang mudah untuk dilakukan. Apatah lagi beliau terpaksa memenuhi kehendak tradisi pemakanan yang sudah menjadi kebiasaan keluarga itu iaitu dengan menyediakan capati yang diuli sendiri menggunakan tangan.

Selesai tugasan pagi di rumah, Dakshayani bergegas ke pejabat dan tidak akan berpeluang langsung untuk memikirkan tentang rumah. Beliau hanya dapat mencuri-curi sedikit masa pada waktu tengah hari untuk menelefon rumah dan bertanyakan tentang anak-anak.

Usai memerah keringat di pejabat, beliau pulang ke rumah dan mula memasak sekali lagi untuk keluarga besar itu.

Setiap hari Dakshayani terlalu kepenatan sehingga ada saudara-mara yang beranggapan beliau akan melepaskan jawatan di Isro. Walau bagaimanapun, wanita ini bukanlah seorang individu yang mudah patah semangat. Dakshayani sentiasa teringat kata-kata ayahnya supaya jangan mengalah. Malah, apabila menghadapi masalah kerja yang teknikal atau tidak memahami sesuatu berkaitan kerja di pejabat, Dakshayani akan membaca sehingga berulang kali sehingga benar-benar faham.

Dakshayani kebiasaannya tidur pada jam 1 atau 2 pagi. Hanya beberapa jam sahaja waktu merehatkan badan sebelum beliau bangun semula untuk memulakan hari baru.

Walaupun letih membahagikan masa antara keluarga, tugas di rumah dan juga di pejabat, Dakshayani tidak pernah mengeluh. Beliau sentiasa bersemangat bercerita tentang bagaimana beliau mempunyai keseimbangan budaya kerja, keghairahannya terhadap kerjaya dan juga bagaimana setiap penyelesaian masalah membuatkan beliau lebih bahagia.

Menurut Dakshayani, minatnya memasak di dapur juga adalah seakan-akan pengekodan. Satu perubahan kecil dalam kod akan menghasilkan nombor yang berbeza, begitu juga dengan memasak - satu perubahan kecil dalam bahan masakan akan turut mengubah rasa makanan.

Dalam sebuah institusi kekeluargaan tradisional di India, golongan wanita sememangnya perlu menanggung beban kerja yang kadang kala lebih berat daripada pasangan. Namun, mereka tidak pernah mengadu dan meneruskan kehidupan seperti biasa. Bagi para feminis, situasi ini mungkin kedengaran seperti merendahkan martabat wanita dan tidak adil tetapi bagi wanita seperti Dakshayani, ia adalah lumrah kehidupan di sana.

Kedua-dua anak Dakshayani kini sudah meningkat dewasa. Mereka telah berhijrah ke Amerika Syarikat dan bekerja di sana sebagai jurutera. Walaupun begitu, Dakshayani masih tidak mempunyai hasrat untuk bersara dan tetap meneruskan kegilaannya mengkaji Bumi, Marikh dan angkasa lepas.


5 Surat Nabi Muhammad S.A.W Kepada Raja-Raja Kerajaan Purba

Tahukah anda bahawa Nabi Muhammad S.A.W. (Rasulullah) pernah menghantar surat-surat kepada para pemerintah kerajaan lain pada waktu itu, bagi menjemput mereka untuk menerima Islam? Siapa sangka surat-surat yang dihantar baginda masih wujud dalam keadaan baik sehingga kini.

Selepas pulang ke Madinah dari Perjanjian Hudaibiya, Nabi Muhammad S.A.W. telah membuat sebuah perancangan baharu bagi menyebarkan dakwah Islam kepada umum.

Apabila baginda memberitahu para Sahabat tentang pelan berkenaan, ada sebahagian daripada mereka yang sudah terbiasa dengan adat dan tatacara raja-raja empayar purba memaklumkan kepada Rasulullah bahawa selalu para raja tidak akan melayan surat-surat yang tidak mempunyai cop rasmi.

Oleh itu, sebuah cop rasmi telah dibuat untuk Rasulullah, sebagai mewakili pemerintah kerajaan Islam yang baharu berkembang pada ketika itu. Cop tersebut mempunyai diukir dengan perkataan, 'Muhammad Rasulullah'. Sebagai penghormatan kepada Tuhan Yang Maha Esa, nama Allah diletakkan di atas, dibawahnya perkataan Rasul, dan paling bawah sekali nama Muhammad.

Jemputan kepada Islam tersebut sebenarnya adalah jemputan untuk mempercayai tentang Keesaan Tuhan yang satu, dan bahawa Nabi Muhammad S.A.W. itu adalah utusan-Nya. Antara surat yang dihantar ada menyebut tentang sekiranya Heraclius menjadi seorang Muslim, baginda akan diberi ganjaran dua kali ganda, merujuk bahawa Islam yang mengajar percaya kepada kedua-dua Jesus (Isa A.S.) dan baginda Rasulullah.

Umum mengetahui bahawa Rasulullah merupakan seorang yang tidak pandai membaca mahupun menulis. Jadi siapakah sebenarnya yang menulis surat-surat tersebut bagi pihak baginda? Terdapat beberapa pendapat yang mengatakan bahawa tulisan yang dilihat pada surat-surat ini adalah hasil tulisan tangan sahabat paling rapat baginda, iaitu Saidina Abu Bakar As-Siddiq.

Pada bulan Muharram 628 Masihi, beberapa utusan telah dihantar ke beberapa ibu kota, di mana setiap daripadanya membawa sepucuk surat daripada Rasulullah sebagai jemputan terhadap para pemerintah atau raja-raja kepada Islam.

Antara para pemerintah yang dihantar utusan kepada mereka termasuklah Maharaja Byzantine (Rom Timur), Raja Ethiopia (Abyssinia), Gabenor Bahrain, Muqawqis Mesir dan Raja Parsi.

Dengan nama Allah, Yang Maha Pemurah, Yang Maha Pemberi Rahmat.

Daripada Muhammad, hamba dan utusan Allah kepada Heraclius, pemimpin Rom.

Salam sejahtera kepada orang yang mengikuti petunjuk. Selain itu, saya menjemput kamu dengan jemputan keamanan. Sekiranya kamu menegakkan keamanan, maka kamu akan mendapat keamanan, Allah akan memberi ganjaran dua kali ganda. Sekiranya kamu berpaling, kamu akan menanggung dosa orang-orang Arian.

Katakanlah, 'Wahai Ahli Kitab, sampaikanlah kata-kata yang adil antara kami dan kamu, bahawa kami tidak akan menyembah kecuali Allah dan tidak mempersekutukan sesuatu dengan-Nya dan tidak mengambil satu sama lain sebagai tuhan-tuhan selain Allah.' Tetapi jika mereka berpaling, maka katakan, 'Berilah saksi bahawa kita adalah umat Islam [menyerahkan diri kepada-Nya].' (Quran 3:64).

Dari Muhammad hamba Allah dan utusan Allah kepada Najasyi Raja Habasyah.

Selamat sejahtera kepada kamu bahawa saya bersyukur kepada Allah untuk kamu. Allah, tidak ada Tuhan selain Dia, Yang Maha Menguasai, Maha Suci, Maha Penyelamat, Maha Pemberi Aman dan Maha Pembeda. Saya bersaksi bahawa Isa anak Maryam roh Allah (Spirit of Allah), dan firman-Nya yang diberikan kepada Maryam yang suci lagi perawan, lalu ia hamil dari roh dan tiupan-Nya, sebagaimana Ia menciptakan Adam dengan tangan-Nya.

Saya mengajak kamu kepada Allah Yang Maha Esa, yang tidak ada sekutu bagi-Nya, mematuhi dengan ketaatan kepada-Nya dan untuk mengikuti saya dan mempercayai apa yang saya bawa. Saya Rasulullah, saya mengajak kamu dan para pasukanmu kepada Allah Yang Maha Perkasa lagi Maha Tinggi. Saya telah menyampaikan pesan dan memberi nasihat, maka terimalah nasihat. Keselamatan bagi orang yang mengikuti petunjuk.

Dari Nabi Muhammad S.A.W. kepada Munzir bin Sawa, semoga kesejahteraan bersama kamu.

Saya memuji Allah, Tuhan Yang Satu dan tiada yang boleh disembah melainkan Dia. Saya naik saksi bahawa tidak ada Tuhan melainkan Allah dan Muhammad adalah utusan Allah dan Rasul-Nya. Kemudian, saya mengingatkan kamu kepada Allah.

Sesiapa yang menerima peringatan melakukannya untuk kebaikannya sendiri. Barang siapa yang menerima pengikutku dan bertindak menurut bimbingan mereka; dia, sebenarnya, mengikut saya dan menerima nasihat saya.

Para pengikutku sangat memuji kelakuan kamu. Kamu akan terus berada di pejabat kamu sekarang. Kamu harus tetap setia kepada Allah dan Nabi-Nya. Saya menerima cadangan kamu berkenaan rakyat Bahrain. Saya memaafkan kesalahan para pesalah.

Oleh itu, kamu juga boleh memaafkan orang-orang Bahrain yang mahu meneruskan iman mereka sama ada Yahudi mahupun Majusi, dan mereka harus  membayar Jizia.

Dari Muhammad hamba Allah dan utusan-Nya kepada Muqauqis raja Qibthi. Keselamatan bagi orang yang mengikuti petunjuk.

Aku mengajakmu dengan ajakan Islam. Masuklah Islam maka kamu akan selamat. Masuklah Islam maka kamu akan diberikan Allah pahala dua kali ganda. Jika kamu menolak maka atasmu dosa penduduk Qibthi.

“Katakanlah: “Wahai Ahli Kitab marilah (berpegang) kepada suatu kalimat (ketetapan) yang tidak ada perselisihan antara kami dan kamu, bahawa tidak kita sembah kecuali Allah dan tidak kita persekutukan Dia dengan sesuatupun dan tidak (pula) sebahagian kita menjadikan sebagian yang lain sebagai tuhan selain Allah. Jika mereka berpaling maka katakanlah kepada mereka: “Saksikanlah, bahwa kami adalah orang orang yang berserah diri (kepada Allah)” (QS ali Imran 3:64). (Al-Mawahib al Laduniyah).”

Dengan Nama Allah yang Maha Pemurah lagi Maha Penyayang. Dari Muhammad Rasulullah kepada Kisra Raja Persia.

Keselamatan bagi yang mengikuti petunjuk, yang beriman kepada Allah dan Rasul-Nya, dan bersaksi bahawa tidak ada tuhan selain Allah dan aku adalah utusan Allah kepada semua umat manusia, untuk memberi peringatan bagi siapa yang hidup. Masuklah Islam maka kamu akan selamat, dan jika kamu mengabaikannya maka atasmu dosa orang orang Majusi.

*Kandungan surat-surat ini diambil daripada bahasa Inggeris sebelum diterjemah ke dalam bahasa Melayu. Terjemahan surat ini mungkin sedikit berbeza dengan kandungan versi asal.


5 Gereja Penganut Kristian Paling Tua Di Dunia

Binaan gereja mempunyai identiti yang unik berikutan penggunaan tanda salib, rekaan dinding yang memaparkan visual lukisan yang cantik serta seni pembinaan yang sudah diwarisi sekian lama.

Walaupun begitu, binaan gereja pada zaman dahulu sebenarnya agak jauh berbeza dengan apa yang dapat kita lihat sekarang. Tahukah anda di manakah terletaknya gereja-gereja lama ini? Berikut adalah lima gereja di dunia yang mempunyai usia paling tua dan telah ditemui setakat ini.

Sebuah monasteri besar terletak di kawasan oasis Mesir, kedudukannya agak terlindung serta berada dalam kawasan terpencil. Gereja ini dinamakan sempena St. Anthony, seorang sami Kristian dari Mesir yang lahir pada tahun 251 dan meninggal dunia pada tahun 356. Beliau hadir ke kawasan itu bagi menyebarkan ajaran Kristian.

Kedatangan beliau berjaya mengumpulkan pengikut-pengikut yang ramai dan mereka bersetuju untuk membina rumah ibadat tersebut sebagai pusat aktiviti mereka. Pada tahun 298 hingga 300, monasteri tersebut siap dibina dan St. Anthony dan pengikutnya tinggal di situ, mengamalkan kehidupan yang sangat sederhana memilih untuk mengabdikan diri pada Tuhan.

Semenjak pembukaan jalan raya ke kawasan itu pada tahun 1946, monasteri ini semakin mudah dikunjungi dan menerima ribuan pengunjung semasa musim percutian. Kini, lokasinya juga sudah diperbesarkan serta mempunyai taman, tempat membuat roti dan lima gereja berasingan.

Ditemui pada tahun 1988 di Aqaba, Jordan - pada mulanya Gereja Aqaba dinobatkan sebagai bangunan gereja tertua yang dibina khas sebagai sebuah gereja, sebelum penemuan sebuah lagi gereja di Rihab, Jordan pada tahun 2008. Dibina menggunakan tanah lumpur sekitar tahun 293 hingga 303 dengan ketinggian dinding setinggi 4.5 meter, gereja ini mampu memuatkan lebih 60 orang di dalamnya.

Gereja ini terpaksa ditinggalkan berikutan gerakan pembunuhan penganut Kristian yang berlaku pada tahun 303, sebelum mereka kembali menggunakannya beberapa belas tahun kemudian dan ajaran Kristian mula diterima. Gempa bumi yang berlaku pada tahun 337  menyebabkan pengikut ajaran Kristian di sini terpaksa menyelamatkan diri, lalu lokasi gereja ini terbiar sehingga ditutupi pasir.

Salah seorang pemimpin gereja ini direkodkan turut sama terlibat semasa perbincangan dengan Maharaja Constantine dalam mesyuarat yang dinamakan sebagai Decree of Nicea, membincangkan berkenaan isu triniti dan masa depan ajaran Kristian. Ini menunjukkan komuniti Kristian di Aila (nama lama Aqaba) mempunyai pengaruh yang agak besar pada masyarakat ketika itu. (rujukan)

Terletak di negara Palestin, Gereja Megiddo adalah sebuah gereja yang dipercayai dibina pada abad ke 3. Apa yang menarik gereja ini ditemui di bawah sebuah penjara jadi pakar arkeologi melakukan kerja-kerja cari gali dengan dibantu oleh banduan-banduan yang telah dilatih.

Usaha mereka mencari gali membuahkan hasil, setelah pasukan itu menemui asas bangunan gereja itu yang diperbuat daripada bahan mozaik dihiasi lukisan serta tulisan yang memuji Jesus Christ. Simbol dua ekor ikan yang terbaring sebelah menyebelah menunjukkan pengaruh simbol tersebut kepada penganut ajaran Kristian sejak dulu lagi.

Penemuan gereja itu sebenarnya berlaku dengan tidak sengaja. Selepas penjajah zionis Israel bercadang membesarkan penjara itu bagi menambah lagi kapasiti 1,200 orang banduan, kerja-kerja pembinaan yang hendak dijalankan membuka ruang kepada penemuan gereja itu. Kini lokasi tersebut sedang diusahakan untuk dijadikan tempat tarikan pelancong. (rujukan)

Gereja Dura-Europos dipercayai dibina pada tahun 229 sebagai kediaman sebelum ditukar menjadi pusat keagamaan pada tahun 233-256. Rumah/gereja ini kemudiannya ditinggalkan ekoran kedatangan tentera Parsi ke kawasan tersebut. Bahagian luarannya ketika digunakan masih lagi mengekalkan senibina kediaman asal, dengan hanya bahagian dalamannya diubah menjadi gereja.

Penyamaran ini terpaksa dilakukan bagi mengelakkan kegiatan penyebaran agama Kristian diketahui pihak berkuasa ketika itu, yang masih memburu penganut Kristian. Bahagian dalaman gereja ini dihiasi dengan lukisan-lukisan memaparkan Jesus Christ dan gambaran-gambaran unik yang disebutkan dalam kitab Perjanjian Baru. (rujukan)

Dianggarkan dibina di antara tahun 33 hingga 70, setakat ini gereja tidak bernama yang terletak di bawah tanah di Jordan ini diiktiraf sebagai gereja paling tua di dunia serta menjadi lokasi paling awal berkumpulnya pengikut ajaran Jesus Christ.

Gereja ini juga dikatakan pernah menempatkan lebih 70 orang pengikut paling awal Jesus Christ, yang melarikan diri kerana berdepan ancaman bunuh di Jerusalem. Sepanjang di kawasan ini, kesemua pengikut Jesus Christ ini terpaksa hidup bersembunyi dalam gereja mereka yang mempunyai saiz 12 meter panjang dan 7 meter lebar.

Pengkaji juga menemui sistem saliran air yang membekalkan air kepada penghuni serta sebuah kawasan berbentuk bulatan dengan tempat duduk di sekelilingnya, berkemungkinan besar kawasan di mana mereka menyampaikan ajaran yang telah diturunkan.

Gereja bawah tanah ini ditemui pada tahun 2008 oleh ahli arkeologi Jordan setelah mereka melakukan cari gali di kawasan gereja St. George yang dibina di atasnya. Pengkaji meramalkan setelah ajaran Jesus Christ diterima di situ pada tahun 230, penganut ajaran itu membina gereja baru dan memilih untuk menggunakan lokasi sama dengan gereja asal yang telah ada. (rujukan)


Sejarah Sebenar "Tempura" yang Bukan Berasal dari Jepun

Siapa yang tidak mengenali tempura? Makanan kebanggaan orang Jepun ini dikhabarkan paling sesuai dimasak menggunakan bahan bermusim di sana seperti terung, ubi keledek dan sebagainya. Bancuhan tepungnya pula diperbuat daripada telur, tepung, air, sedikit garam ataupun sos tentsuyu.

Namun, tahukah anda, makanan "goreng-goreng" tempura ini sebenarnya bukanlah berasal dari Jepun? Ia mula muncul pada kurun ke-16 daripada kedatangan tiga orang Portugis secara tidak sengaja di sana.

Pada tahun 1543, sebuah kapal China yang dikemudikan oleh tiga orang pelayar Portugis sedang menuju ke Macau. Namun, mereka tersasar dari arah yang betul dan akhirnya tersadai di kepulauan Tanegashima di Jepun. Antonio da Mota, Zeimoto dan Antonio Peixoto merupakan warga Eropah pertama yang menjejakkan kaki di tanah matahari terbit itu. Ketiga-tiga mereka dilihat sebagai orang asing yang dianggap "barbarian dari selatan" oleh penduduk tempatan.

Ketika mereka tiba, orang Jepun sedang berbalah dalam perang saudara. Lama-kelamaan, penduduk tempatan mula berjual beli dengan pelayar Portugis ini. Kebanyakannya berurusan untuk membeli senapang. Maka, bermulalah hubungan perdagangan antara Jepun dan Portugis dengan penjualan senjata api. Kemudian, barang dagangan berkembang dengan kemasukan sabun, tembakau, kapas malah resipi juga turut dijual beli.

Warga Portugis itu menetap di Jepun sehingga tahun 1639 sebelum mereka diusir keluar. Undang-undang shogun Iemitsu percaya bahawa diayah Kristian merupakan suatu ancaman kepada masyarakat Jepun. Walaupun dihalau, mereka telah meninggalkan satu 'harta' yang memberikan kesan mendalam sehingga berabad lamanya di kepulauan itu iaitu resipi kacang buncis salut tepung yang dipanggil peixinhos da horta.

Hari ini, orang Jepun menggelarnya tenpura dan ia telah menjadi salah satu makanan ruji masyarakat di sana.

Menurut Chef Jose Avillez, seorang chef bertaraf bintang Michelin di Lisbon, pengaruh Portugis dalam kulinari di seluruh dunia bukan sahaja terjadi di Jepun. Semasa Portugis mula tiba di Goa, India, mereka memasak sejenis masakan berasaskan bawang putih dan wain yang dipanggil carne de vinha d’alhos. Masakan ini kemudian diadaptasi oleh masyarakat tempatan India dan lahirlah menu popular India iaitu vindaloo.

Di Malaysia, kari debal (devil) yang terkenal di Melaka juga berasal daripada masakan pedagang-pedagang Portugis yang pernah bertapak di situ. Begitu juga dengan tat telur yang amat digemari di Macau dan China serta menu 'kebangsaan' Brazil iaitu feijoada. Kesemuanya merupakan variasi resipi yang diambil daripada orang Portugis.

Berbicara tentang peixinhos da horta, menu ini sering disediakan ketika hari Lent atau Ember yang disambut oleh orang Kristian. Perkataan tempura yang digunakan itu pula berasal daripada perkataan Latin "tempora" yang bermaksud tempoh. Semasa tempoh sambutan ini, penganut Katolik perlu berpuasa daripada memakan daging. Jadi, mereka mencari alternatif makanan lain dengan mencelup sayur-sayuran seperti kacang buncis ke dalam bancuhan tepung sebelum digoreng dengan minyak yang banyak.

Peixinhos da horta yang bermakna "ikan kecil dari taman" juga mempunyai fungsi lain. Menggunakan konsep sama seperti mengawet dan menyalai, para pelayar akan menggoreng sayuran supaya ia lebih tahan lama dalam perjalanan. Selain itu, bagi mereka yang tidak berkemampuan untuk membeli ikan, kacang buncis celup tepung ini adalah pilihan yang terbaik untuk menggantikan ikan.

Sekitar 200 tahun selepas kedatangan Portugis, transformasi dan populariti tempura mula berkembang ke utara Tokyo yang ketika itu masih dikenali sebagai bandar Edo. Banyak yatai (gerai jalanan) didirikan untuk menjual 'sate celup' berisi makanan laut dan sayur-sayuran yang digoreng panas-panas serta dimakan terus di situ.

Pada awal kurun ke-19 pula, tempura mula mendapat tempat dalam menu restoran di Edo sehinggalah ia tersenarai dalam buku panduan restoran Edo di mana ia bukan sahaja digambarkan sebagai makanan snek jalanan malah dinikmati oleh golongan kelas atasan.

Mungkin disebabkan tidak tertakluk dengan tradisi dan anutan Kristian, orang Jepun berjaya mengolah resipi tempura dengan bancuhan tepung yang lebih ringan dan menggunakan pelbagai jenis bahan untuk disalut. Seperti yang kita dapat lihat hari ini, tempura Jepun menyediakan pelbagai pilihan menu daripada udang, ubi keledek sehinggalah cendawan shitake.

Dalam zaman moden Jepun, suku kata pertama "tenpura" iaitu "ten" ditulis menggunakan karakter yang membawa makna "langit" atau "syurga". Dikhabarkan nama ini bertepatan dengan setiap gigitan tempura yang rangup dan lazat yang akan membuatkan sesiapapun berasa seperti berada dalam syurga makanan.


Rahsia Tasik Minnewanka - Pekan Bawah Air Yang Ditinggalkan Penduduknya

Sekiranya dilihat orang, Tasik Minnewanka yang terletak di Kanada kelihatan seperti tadik biasa. Dikeliling pokok-pokok hijau serta berada di dalam Taman Negara Banff, tasik sepanjang 20 kilometer ini menarik perhatian mereka yang menyintai alam semulajadi, serta sesuai untuk dijadikan kawasan riadah aktiviti kayak.

Walaupun begitu, bagi mereka yang tidak mengetahui apa yang pernah berlaku di tasik itu, mereka pasti terkejut mengetahui rahsia yang tersimpan di dalam tasik besar itu.

Tasik Minnewanka sebenarnya adalah sebuah tasik yang diubah oleh tangan manusia. Pada asalnya, lokasi tasik tersebut sebenarnya pernah menempatkan sebuah pekan pelancongan kecil yang dahulunya sarat dengan aktiviti orang ramai. Kini, pekan itu ditenggelami air dan bagi mereka yang berminat melawatnya, pastikan anda memakai peralatan menyelam.

Dibuka pada tahun 1886, pekan kecil yang dikenali dengan nama Minnewanka Landing ini dikunjungi orang ramai, selepas pembukaan rumah peranginan bagi pengunjung. Lama kelamaan, ekoran kemajuan ekonomi yang pesat, pekan itu berkembang sehingga menampung banyak bangunan lain dengan tarikan utamanya ketika itu, adalah tasik yang memang sedia ada namun dalam saiz yang lebih kecil.

Perubahan ketara mula berlaku ke kawasan itu selepas projek pembinaan empangan oleh Calgary Power Co. bermula pada tahun 1912, menyebabkan air memenuhi beberapa bahagian di Minnewanka Landing. Walau demikian, perkara itu tidak menghalang kemajuan Minnewanka Landing dengan pembukaan lebih banyak bangunan serta lot tanah, bagi menambah bilangan kabin baru diteruskan.

Perang dunia kedua melanda mengubah nasib pekan itu selama-lamanya. Oleh kerana ada rancangan membuka sebuah kilang pemprosesan ammonium nitrat di Calgary- yang akan digunakan sebagai bahan letupan semasa perang, ini menyebabkan beban keperluan kuasa elektrik bertambah selain daripada pertambahan jumlah penduduk.

Tasik Minnewanka dilihat berpotensi sebagai lokasi untuk pembukaan sebuah lagi empangan, yang akan menampung permintaan itu.

Pada 4 Jun 1941, pemimpin kerajaan Kanada mengumumkan kepentingan negara jauh mendahului segalanya jadi mereka mengambil keputusan untuk meneruskan pembinaan empangan kedua di Tasik Minnewanka.

Tasik Minnewanka diperbesarkan menjadi saiz yang dapat kita lihat sekarang. Empangan kedua yang dibina menyebabkan paras air naik melebihi 100 kaki tinggi seterusnya menenggelamkan pekan Mnnewanka Landing.

Kesemua penduduk yang telah menjadikan lokasi itu sebagai tempat tinggal mereka, selama lebih 53 tahun sebelum itu, diminta berpindah keluar kerana empangan baru yang telah berjaya dibina.

Air yang naik bukan saja telah menenggelamkan pekan kecil itu, malahan turut sama menenggelamkan empangan lama yang dibina lebih awal berikutan saiznya yang jauh lebih besar.

Ketika ini, satu-satunya cara untuk pengunjung 'melawat' pekan ini adalah melalui aktiviti penyelaman skuba dengan beberapa lokasi dalam air dijadikan tarikan utama. Lokasi paling menarik untuk mereka yang mahu mencuba adalah lokasi asal hotel terbesar di situ, yang masih tegak berdiri. Rumah yang ada masih boleh dimasuki dengan struktur jalan raya yang siap dibina masih lagi menghubungkan lokasi-lokasi yang telah ditenggelami air.

Walaupun cabaran menyelam di situ dikatakan sangat menakjubkan bagi yang dah mencuba, mereka yang telah merasainya mengakui cuaca yang sangat sejuk menyukarkan selaman.

Suhu yang sangat sejuk itu memberi cabaran besar pada penyelam, namun membantu untuk memelihara struktur pekan itu daripada reputan dan kerosakan. Kebanyakan struktur yang dibina menggunakan kayu masih lagi berkeadaan elok dilindungi suhu sejuk yang melambatkan proses pereputan.

Oleh kerana Minnewanka Landing masih terpelihara dengan baik walaupun telah tenggelam lebih 67 tahun, ini menjadikan lokasi tersebut kawasan menyelam yang berbaloi untuk dikunjungi, menyimpan pelbagai struktur menarik dalam air untuk diterokai mereka yang berani.


5 Kelab Bola Sepak Underdog Yang Pernah Memenangi Liga Juara-Juara Eropah

Sebelum tahun 1992, UEFA Champions League atau Liga Juara-Juara Eropah masih belum wujud. European Cup yang dimainkan sejak tahun 1955 adalah merupakan liga utama bola sepak Eropah, sebelum ianya dijenamakan semula kepada UEFA Champions League pada tahun 1992. Namun, di dalam artikel ini, European Cup, UEFA Champions dan Liga Juara-Juara Eropah merujuk kepada kejohanan yang sama.

Sport Lisboa e Benfica, atau lebih dikenali sebagai Benfica adalah sebuah kelab sukan yang berpangkalan di Lisbon, Portugal. Kelab ini terkenal dengan pasukan bola sepak mereka yang bermain di Primeira Liga, liga utama Portugal. Kelab ini adalah kelab bola sepak paling berjaya di negara itu berdasarkan jumlah piala yang dimenangi.

Diasaskan pada 28 Februari 1904 sebagai Sport Lisboa, Benfica adalah antara pasukan tiga terbesar di Portugal yang tidak pernah diturunkan daripada Primeira Liga ke liga bawahan. Dengan keseluruhan 81 piala yang dimenangi, 82 termasuk Latin Cup, Benfica adalah kelab paling berjaya di Portugal.

Namun di mata peminat bola sepak Eropah, Benfica jarang diminati oleh peminat luar, termasuklah daripada Malaysia. Kejayaan mereka di liga Portugal tidak diketahui umum, dan siapa sangka kelab ini adalah antara kelab yang berjaya memenangi UEFA Champions League sebanyak 2 kali, daripada 7 penyertaan pada peringkat akhir (final). Berikut adalah edisi perlawanan akhir Champions League (European Cup) yang pernah disertai oleh Benfica:

Nottingham Forest Football Club, atau kerap kali dirujuk sebagai Forest, adalah sebuah kelab bola sepak profesional yang berpangkalan di West Bridgford, Nottinghamshire, England. Kelab ini telah diasaskan pada tahun 1865, dan kini bermain di liga Championship, iaitu liga kedua selepas English Premier League.

Sejak diasaskan, kelab ini kebanyakannya bermain di liga kedua England, kecuali 5 musim di liga ketiga. Forest pernah memenangi FA Cup sebanyak dua kali, iaitu pada tahun 1898 dan 1959. Zaman kegemilangan kelab ini antara tahun 1976 hingga 1982, ketika berada di bawah pengurusan Brian Clough dan Peter Taylor.

Forest hari ini tidak dikenali peminat bola sepak, namun dahulunya kelab ini gah dengan kejayaan mereka merangkul Piala Eropah sebanyak 2 kali iaitu pada edisi:

Fudbalski klub Crvena zvezda, atau lebih dikenali dalam bahasa Inggeris sebagai Red Star Belgrade adalah merupakan sebuah kelab bola sepak profesional yang berpangkalan di Belgrade, Serbia. Kelab ini adalah satu-satunya kelab Serbia dan bekas Yugoslavia yang pernah memenangi European Cup.

Menurut sebuah undian yang dijalankan pada tahun 2008, Red Star Belgrade adalah kelab bola sepak paling popular di Serbia, dengan undian 48.2 peratus menyokong mereka. Musuh utama mereka adalah kelab bola sepak Partizan. Perlawanan antara keduanya dikenali sebagai 'The Eternal Derby'.

Crvena Zvezda mungkin terkenal antara penyokong tempatan di Serbia, namun di mata dunia, kelab ini bukanlah gergasi bola sepak yang setanding dengan Real Madrid mahupun Barcelona. Namun, siapa sangka mereka pernah memenangi kejohanan utama Eropah pada edisi 1990/91 menewaskan Marseille dengan jaringan penalti 5-3.

Lebih dikenali sebagai Steaua, FCSB adalah sebuah kelab bola sepak profesional yang berpangkalan di Bucharest, Romania. Diasaskan pada tahun 1947 sebagai Asociația Sportivă a Armatei București, kelab ini hanya bermain di Liga I, liga utama Romania, dan tidak pernah diturunkan ke liga bawahan.

Pasukan ini sebelumnya adalah sebahagian daripada CSA Steaua București yang dimiliki oleh Tentera Romania, namun mereka berpisah pada tahun 1998. Tentera telah menyaman kelab bola sepak ini pada tahun 2011, dan sejak itu berlaku konflik berkenaan hak pemilikan jenama Steaua, yang akhirnya menyebabkan mereka menukarkan nama kepada akronim FCSB pada awal tahun 2017.

Mungkin tidak ramai peminat bola sepak di Malaysia yang mengenali pasukan ini, namun siapa sangka mereka pernah menewaskan sebuah gergasi bola sepak dunia bagi memenangi European Cup pada edisi 1985/86. Berikut adalah 2 kejohanan Liga Juara-juara yang disertai mereka:

Feyenoord, atau Feyenoord Rotterdam adalah sebuah kelab bola sepak profesional yang berpangkalan di Rotterdam, Belanda. Diasaskan pada tahun 1908 sebagai Wilhelmina, kelab ini menukar nama kepada SC Feijenoord pada tahun 1912, SC Feyenoord pada tahun 1974 dan akhirnya Feyenoord Rotterdam pada tahun 1978.

Kelab ini secara konsistennya telah bermain di liga utama Belanda sejak dinaikkan ke liga berkenaan pada tahun 1921. Feyenoord adalah antara kelab bola sepak yang paling berjaya di Belanda, memenangi 15 piala Eredivisie, 13 KNVB Cups dan 4 Johan Cruyff Shields.

Dikenali sebagai kelab rakyat dengan sokongan kuat dari seluruh negara, kelab ini melalui zaman kegemilangannya antara tahun 1960an hingga 1970an di bawah kendalian Coen Moulijn dan Ove Kindvall. Feyenoord adalah kelab pertama Belanda yang berjaya memenangi European Cup dan Intercontinental Cup. Dalam Liga Juara-Juara Eropah edisi 1969/70, Feyenoord berjaya menewaskan Celtic pada perlawanan akhir dengan jaringan 2-1.


Daging Wagyu - Warisan Jepun Yang Sangat Mahal Harganya

Restoran yang menyediakan masakan daging wagyu dan kobe semakin terkenal di negara kita, dengan pembukaan beberapa rangkaian restoran yang menawarkan hidang tersebut.

Nama 'daging wagyu' sering kali disebut sebagai sejenis daging yang terlalu lazat, sehinggakan rasanya sukar untuk ditandingi daging jenis lain namun seperti yang sudah diketahui ramai, harganya pula sangatlah tinggi.

Kenapa daging wagyu ini cukup mahal berbanding daging tempatan dan daging import biasa, yang banyak dijual di pasaraya kita? Jom kita belajar serba sedikit berkenaan daging unik ini.

Gelaran 'daging wagyu' atau 'wagyu beef' seringkali disebut seolah satu gelaran istimewa, namun dari istilah bahasanya - wagyu itu membawa makna yang am iaitu 'lembu Jepun.' 'Wa' bermakna Jepun dan 'gyu' bermakna 'lembu.'

Ini bermakna, tak kiralah daging murah atau daging mahal sekalipun, jika di Jepun daging itu akan digelarkan wagyu kerana lembu itu hidup di Jepun.

Wujud satu istilah lagi yang kita sebutkan sebagai 'daging kobe.' Daging kobe ini pula adalah gelaran yang diberikan kepada daging yang datang daripada lembu daripada wilayah Hyogo, dengan ibu negerinya pula Kobe. Nama 'Kobe' digunakan bagi merujuk semua jenis daging yang dikeluarkan pengeluar dari wilayah tersebut.

Selain daripada daging Kobe, beberapa label daging lain di Jepun adalah daging Matsusaka, Yonezawa, Mishima dan Omi dengan nama-nama tersebut kesemuanya merujuk kepada asal datangnya daging itu.

Jadi, haruslah kita fahami - istilah 'daging wagyu' merujuk kepada semua jenis daging yang datang daripada lembu di Jepun. Sementara 'daging Kobe' atau 'daging Yonezawa' pula merujuk kepada daging yang datang daripada wilayah di dalam Jepun.

Baik! Setelah kita faham makna sebenar wagyu, di Jepun terdapat empat jenis lembu yang menghasilkan wagyu paling popular dengan 90% daripada keseluruhan industri wagyu ini menternak lembu jenis 'Japanese Black.'

Penternakan lembu wagyu moden dimulakan pada zaman pemulihan Meiji ketika tahun 1868. Kerajaan Jepun mahu memperkenalkan lebih banyak makanan berorientasikan barat kepada masyarakat mereka. Oleh itu kemasukan ternakan lembu luar ke Jepun, bagi tujuan penghasilan daging diperbanyakkan dengan banyak baka daripada Britain, Amerika Syarikat, Scotland dan juga Korea dibawa masuk.

Pada tahun 1910, kerajaan Jepun menghentikan sebarang aktiviti kacukan lembu dengan tiga kacukan lembu hitam yang dinamakan Tajiri, Fujiyoshi dan Kedaka berjaya dihasilkan sebagai baka majoriti, dengan dua baka lain lembu berwarna merah Kochi dan Kumamoto menjadi baka minoriti.

Atas usaha mengawal kualiti penghasilan lembu-lembu ini, kerajaan Jepun memperkenalkan larangan mengeksport keluar kebanyakan lembu mereka dengan pengenalan sekatan ke atas lembu-lembu yang diternak, pada tahun 1997.

Janin-janin lembu atau anak lembu yang telahdieksport sebelum sekatan itu diperkenalkan berjaya diternak di negara-negara luar seperti Australia, sehinggakan Australia menjadi pengeluar lembu wagyu Jepun terbesar dunia, mengalahkan Jepun sendiri.

Untuk menulis mengapa wagyu sangat mahal, lebih senang untuk kita merujuk kepada jenis wagyu paling mahal - iaitu daging Kobe. Untuk melayakkan sesuatu jenis wagyu itu diletakkan ke dalam kategori daging Kobe, lembu itu perlu datang daripada baka lembu Japanese Black, dilahir dan dibesarkan di wilayah Hyogo, Jepun.

Lembu jantannya akan dikasikan (dimandulkan) dan lembu betinanya pula perlulah dipastikan tidak pernah melakukan hubungan dengan lembu jantan lain. Maknanya, lembu betina itu perlulah kekal dara sebelum disembelih. Kami tak tipu ni. Makanan lembu itu pula sepanjang hidupnya hanyalah bijirin dan rumput yang datang daripada wilayah tersebut.

Mana-mana lembu yang sudah bersedia untuk diproses mestilah mempunyai berat keseluruhan 780 hingga 800 kg dengan berat rangkanya selepas dilapah, kurang daripada 470kg. Lembu-lembu ini mestilah dilapah di rumah-rumah sembelihan yang dilantik oleh pihak berkuasa Jepun dan dua rumah sembelihan sudah pun diiktiraf halal untuk pembelian orang Islam.

Setelah dilapah, daging yang ada akan digredkan mengikut tahap kualiti kandungan lemak itu. Ada empat kategori diambil kira iaitu tahap lemak, warna, kepejalan dan kualiti lemak dalam daging itu. Semua daging akan diberikan gred A, B dan C, dengan markah 1 ke 5 akan menentukan tahap kualiti daging itu mengikut gred. Oleh itu, pembeli akan faham daging gred B5 lebih baik daripada daging gred B2, tetapi tak boleh lawan gred A1.

Selain itu, semua daging turut sama akan dinilai tahap yang digelarkan 'sashi' atau 'Beef Marbling Score' (BMS), yang akan menentukan tahap kecairan daging itu ketika di makan, dengan skor 1 hingga 12.

Selepas penilaian dilakukan dan markah penuh dikira, daging-daging bertaraf wagyu gred A akan diberikan gred A1 hingga gred A12, dengan A12 adalah daging bertaraf lejen dan merasainya merupakan pengalaman yang luar biasa.

Untuk layak digelarkan sebagai daging Kobe, daging itu perlu mendapatkan sekurang-kurangnya A4 dan nilai BMS melebihi 6. Kurang daripada itu, pek daging itu tidak layak untuk menggunakan label 'daging Kobe.'

Dalam lambakan informasi zaman sekarang, mitos-mitos yang tidak diketahui kebenarannya amat mudah tersebar - wagyu sendiri tidak terkecuali. Ada tiga mitos berkenaan wagyu yang tersebar luas.

Yang pertama, semua lembu wagyu di Jepun diberikan minuman beralkohol iaitu bir untuk menambahkan selera makan mereka.

Selain itu, lembu-lembu ini juga dikatakan akan diurut setiap hari oleh tukang urut bertauliah sebagai salah satu cara menyedapkan lagi dagingnya kelak. Mitos ini juga mendakwa urutan yang dilakukan mampu melembutkan lemak dalam badan lembu dan lembu yang diurut setiap hari, akan lebih cair dagingnya dalam mulut.

Mitos terakhir pula berkenaan usaha penternak memasang lagu-lagu klasikal untuk diperdengarkan lembu-lembu yang dibela, agar mereka tenang senantiasa serta lebih gembira tinggal beramai-ramai.

Begitulah serba sedikit tulisan tentang wagyu ini. Kami akhiri artikel ini dengan satu soalan - siapa nak belanja kami wagyu? Dengar cerita, satu kilogram daging wagyu di negara kita mampu mencecah RM2000. Dapat rasa sepotong pun jadilah.